Jalan Kaki 5 Kilometer Hantar Barang Bantuan Kepada Rakyat

PENAMPANG: Tunggu di rumah, bantuan akan sampai.

Ya, memang bantuan akan sampai tetapi tidak semua tahu kesengsaraan yang terpaksa ditempuh oleh jentera Parti Warisan Sabah (Warisan) yang telah dilantik bagi memastikan bantuan disediakan sampai di pintu rumah setiap golongan sasar.

Berjalan kaki sejauh lima kilometer melalui denai yang becak, mendaki bukit serta menuruni gaung sambil memikul barangan adalah antara cabaran yang terpaksa dihadapi setiap ahli Majlis Pengurusan Komuniti Kampung (MPKK) untuk sampai ke beberapa buah kampung di Dewan Undangan Negeri (DUN) Moyog.

Bagaimanapun, demi memastikan penduduk di situ mendapat bantuan yang disediakan, amanah yang diberikan parti dipikul dengan penuh tanggungjawab, malah tiada keluhan sebaliknya hanya kepuasan yang terpancar di wajah masing-masing apabila sampai ke destinasi.

Pengerusi MPKK Moyog, Eddie Sone Joikol yang mengetuai rombongan agihan bantuan tersebut hari ini berkata, proses penghantaran mengambil masa hampir tiga jam kerana bentuk muka bumi yang berbukit-bukau serta jarak rumah penduduk kampung yang berjauhan antara satu sama lain.

“Dalam pengagihan bantuan ini kami mengambil masa tiga jam untuk mengagihkan bantuan kerana jarak rumah di kawasan ini berjauhan. Lepas itu keadaan muka bumi di sini juga berbukit bukau termasuklah perlu merentasi sungai untuk memasuki perkampungan di sini,”katanya.

Lapan buah kampung yang dapat dicapai hanya dengan berjalan kaki adalah Kampung Moyog, Kampung Mongkusilad, Kampung Koliasan, Kampung Malapi, Kampung Mompoit, Kampung Kipandi, Kampung Lombiding dan Kampung Tadong-adong.

Setiausaha MPKK Moyog, Richie Poilis berkata, jalan ke Kampung Melami, Moyog merupakan antara laluan yang mencabar kerana tidak dapat dilalui kenderaan dan hanya bergantung kepada keupayaan tenaga diri sendiri untuk mendaki sehingga ke puncak bukit perkampungan tersebut.

“Kenderaan empat pacuan pun tidak boleh masuk ke kampung ini kerana kawasan ini memang jauh dan perlu berjalan kaki untuk mendaki ke rumah penduduk.

“Kepenatan mendaki itu boleh tahan tetapi kami bersyukur kerana agihan bantuan hari ini sudah selesai,” katanya.

Tambahnya, keadaan wabak pandemik Covid-19 yang membimbangkan juga menyebabkan mereka terpaksa berkorban untuk  menghantar bantuan tersebut dari rumah ke rumah bagi mengelak perhimpunan membabitkan orang ramai.

Sementara itu, seorang lagi petugas jentera Warisan, Francis Clement berkata, perjalanan untuk menghantar bantuan ke rumah penerima itu sangat mencabar kerana  hari sebelumnya hujan sehingga membuatkan laluan jalan becak dan licin.

Namun, beliau berkata, perjalanan itu berbaloi apabila teringat reaksi penerima yang gembira ketika melihat mereka berpenat lelah membawa bantuan tersebut.

Bantuan yang berupa makanan seperti beras, minyak masak, gula, garam dan tepung gandum itu merupakan sumbangan daripada Ahli Dewan Undangan Negeri (ADUN) Moyog Jenifer Lasimbang.

Seorang penerima bantuan, Jatin duit, 42, menzahirkan perasaan syukur apabila mendapat  bantuan tersebut.

“Kami memang susah, pergi kedai pun susah sekarang ini. Terima kasih atas bantuan ini,” katanya.

Manakala, seorang lagi penerima, Edith Robert turut menzahirkan perasaan syukur kepada rombongan yang menghantar bantuan tersebut kerana penduduk kampung di situ kebanyakkannya hanya bekerja sebagai petani.

“Kami di kampung ini cuma pekerja petani sahaja kalau kami pergi menjual tidak dapat sudah. Terima kasih kepada kamu (rombongan bantuan) semua,” katanya.


SD Bermakna Shafie Tidak Percaya ADUN Sendiri, Kata Presiden SAPP

KOTA KINABALU: Presiden SAPP Yong Teck Lee hari ini mendakwa Ketua Menteri Sabah Shafie Apdal hilang langkah dengan “meminta ahli Dewan Undangan Negeri (Adun) beliau sendiri menandatangani akuan bersumpah (SD) menyokongnya.”

Yong berkata, pendedahan yang dibuat oleh beberapa Adun Warisan dan Pakatan Harapan (PH) bahawa mereka menandatangani SD menyokong Shafie sebagai ketua menteri menunjukkan beliau tidak lagi mempercayai Adunnya sendiri.

“Adalah luar biasa bahawa ketua menteri yang mendakwa mendapat sokongan 2/3 majoiti di Dewan Undangan Negeri (DUN) perlu meminta Adunnya sendiri menandatangani SD bagi menyokong beliau sebagai ketua menteri,” katanya dalam kenyataan hari ini.

“Satu-satunya sebab bagi keadaan itu ialah Shafie percaya bahawa beliau telah hilang sokongan Adunnya sendiri.

“Justeru kewujudan SD Adun penyokong kerajaan ini mendedahkan hakikat adanya masalah besar dalam gabungan yang diketuai oleh Warisan.”

Semalam Adun Inanam Kenny Chua menafikan beliau beralih sokongan daripada gabungan kerajaan Warisan-Upko-DAP-PKR kepada pembangkang dengan menandatangani SD.

Chua berkata, beliau menandatangani SD bagi menyokong Shafie dan kerajaan pimpinan Warisan, bukannya orang lain.

Yong hari ini mendakwa, “ketidakstabilan” gabungan kerajaan yang diketuai Warisan diperhebatkan lagi oleh perebutan berhubung calon perdana menteri.

Beliau berkata, di peringkat pusat, DAP dan PKR menyokong Anwar Ibrahim sebagai calon perdana menteri PH.

“Tetapi di Sabah, parti yang sama menyokong presiden Warisan Shafie Apdal.

“Lambat laun ketegangan dalam PH dan Warisan akan meletup sekali gus menyebabkan pecahnya gabungan politik pimpinan Warisan di Sabah.”

Dalam pada itu Yong berkata, Warisan tidak lagi perlu merungut tentang kemungkinan Adunnya meningalkan parti.

Ini kerana katanya, Warisan adalah “lubuk” pembelotan. Beliau berkata, pembelot daripada BN telah menyertai Warisan.

“Malah kerajaan negeri pimpinan Warisan terbentuk hanya melalui pembelotan wakil rakyat Barisan Nasional (BN).

“Oleh sebab Warisan gagal memerintah dengan baik dan presiden partinya obses untuk menjadi perdana menteri, maka tidaklah memeranjatkan ramai Adunnya mahu mengkaji semula pendirian politik sendiri berikutan tumbangnya kerajaan pusat pimpinan Dr Mahathir Mohamad.

Yong menggesa Shafie supaya menafikan bahawa beliau sendiri cuba memujuk ahli Parlimen Sarawak dan parti lain supaya “memberontak” terhadap Perdana Menteri Muhyiddin Yassin.

“Adakah beliau akan menafikan bahawa selepas pilihan raya umum lepas, yang menyaksikan Warisan memenangi 21 daripada 60 kerusi, parti itu dan wakilnya menawarkan jawatan kepada Adun BN dan STAR supaya beralih kepada Warisan?

“Bahawa Adun yang melompat juga diberikan jawatan menteri (dalam Kabinet negeri)?” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Keluarga Akan Membuat Kenyataan Rasmi’

KOTA KINABALU: Ahli Parlimen Batu Sapi Datuk Liew Vui Keong meninggal dunia pada jam 11.50 pagi hari ini.

Perkara itu disahkan pegawai beliau ketika dihubungi sebentar tadi.

Mendiang menghembuskan nafas terakhir pada usia 60 tahun ketika menerima rawatan di Hospital Gleanegles Kota Kinabalu.

Ahli keluarga sebelum ini memohon diberikan ruang serta privasi berkaitan keadaan kesihatan bekas Menteri di Jabatan Perdana Menteri (Undang-Undang dan Parlimen) itu.

Menurut sumber, hanya pihak keluarga akan memberikan sebarang kenyataan apabila tiba waktu yang bersesuaian.

“Sekiranya hal berkaitan dengan Datuk VK, keluarga akan membuat kenyataan rasmi mengenai perkara berkenaan pada waktu yang sesuai.

“Hingga saat ini kami berharap privasi mereka dapat dihormati,” katanya.

Berita mengenai kesihatan mendiang mula diperkatakan selepas terdapat beberapa pesanan di laman sosial yang meminta orang awam mendoakan Liew yang didakwa berada dalam keadaan kritikal akibat jangkitan paru-paru.

Liew yang juga Pengerusi Tetap Parti Warisan Sabah tidak kelihatan sejak pengumuman calon parti itu untuk Pilihan Raya Negeri (PRN) Sabah kira-kira dua minggu lalu. – HMetro


Langgar SOP, 50 Pelanggan Pusat Hiburan Dikenakan Kompaun

KOTA KINABALU: Polis daerah ini mengeluarkan keseluruhan kompaun sebanyak RM250,000 terhadap 50 pelanggan sebuah pusat hiburan, di ‘The Waterfront’, Jalan Tun Fuad Stephen, di sini, semalam.

Dalam operasi jam 9.30 malam itu, semua pelanggan membabitkan 25 lelaki dan 25 wanita itu dikenakan kompaun selepas didapati melanggar prosedur operasi standard (SOP) ditetapkan.

Selain itu, pengurus pusat hiburan terbabit turut dikenakan kompaun sebanyak RM25,000 dan ditahan bersama tiga pekerja warga China bagi membantu siasatan lanjut.

Ketua Polis Daerah Kota Kinabalu Asisten Komisioner Mohd Zaidi Abdullah berkata, operasi dijalankan Bahagian Maksiat, Judi dan Kongsi Gelap (D7) dan Bahagian Siasatan Jenayah Narkotik (BSJN), Ibu Pejabat Polis Daerah (IPD) Kota Kinabalu.

Katanya, semasa pemantauan dijalankan di premis berkenaan, pihaknya mendapati muzik sedang dimainkan dengan kuat dan pelanggan- pelanggan juga sedang berhibur sambil minum minuman beralkhol.

“Bagaimanapun, semua 50 pelanggan premis berkenaan didapati tidak mengamalkan penjarakan fizikal dan tidak mendaftar di MySejahtera atau pada buku disediakan.

“Pelanggan dikenakan kompaun sebanyak RM5,000 setiap seorang membabitkan 25 lelaki dan 25 wanita kerana ingkar dan melanggar SOP ditetapkan,” katanya dalam kenyataan media hari ini.

Mohd Zaidi berkata, semua pelanggan didapati melakukan kesalahan mengikut Peraturan-Peraturan Pencegahan dan Pengawalan Penyakit Berjangkit 2021.

Katanya, hasil pemeriksaan lesen juga mendapati premis berkenaan menggunakan lesen Restoran Kelas Dua yang mana melanggar syarat perniagaan dengan menjalankan aktiviti pusat hiburan. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 90% Masyarakat Sandakan Patuh PKP

SANDAKAN: Lebih 90 peratus masyarakat di sini mematuhi Perintah Kawalan Pergerakan sejak dilaksanakan seminggu yang lalu.

Ketua Polis Daerah Sandakan, Asisten Komisioner Mohd Azhar Hamin, berkata hanya segelintir yang tidak mematuhi dengan kebanyakan mereka keluar ke pasar untuk mendapatkan bekalan makanan pada waktu pagi atau bersukan pada sebelah petang.

Beliau menasihatkan orang ramai agar menghadkan aktiviti di luar dan memberi kerjasama kepada pasukan pemantau serta pihak keselamatan dalam usaha menangani penularan wabak Covid-19.

“Saya harap dalam tempoh perintah ini, masyarakat hadkan aktiviti. Kalau mahu keluar beli (stok) makanan untuk tiga hari atau seminggu, jangan setiap hari ke pasar.

“Kita sebagai masyarakat patut beri kerjasama sepenuhnya untuk pastikan rangkaian wabak dapat diputuskan. Kalau hanya pihak berkuasa saja yang beri nasihat sepanjang masa tapi tidak diendahkan oleh masyarakat, ini satu yang tidak baik,” katanya.

Beliau berkata demikian selepas membuat rondaan pelaksanaan Perintah Kawalan Pergerakan di sekitar perairan daerah ini.

Rondaan itu membabitkan polis serta Agensi Penguatkuasaan Maritim Malaysia (Maritim Malaysia).

Mengenai rondaan itu, Mohd Azhar berkata, keadaan perairan terutama di pesisir pantai agak lengang dengan hanya segelintir nelayan yang masih meneruskan aktiviti menangkap ikan.

Beliau turut menasihati pengusaha bot penambang untuk menghadkan pergerakan masuk ke bandar Sandakan dengan hanya bot yang membawa penumpang bagi mendapatkan rawatan perubatan atau bekalan makanan dibenarkan.

“Kita juga ada kesan sebuah kumpit dari Filipina yang telah masuk ke perairan kita dan kita telah arahkan mereka pulang.

“Kumpit tidak dibenarkan masuk ke perairan kita bermula hari ini susulan arahan kerajaan negeri untuk menghentikan serta merta kemasukan kumpit dari luar negara,” katanya. Berita Sabah


Luluh hati anak lalok

SEORANG ibu menangis melihat anaknya ditahan selepas didapati terbabit dengan masalah penyalahgunaan dadah di Kampung Rampayan, Manggatal, Kota Kinabalu.

Lelaki berusia 22 tahun itu ditahan Agensi Anti Dadah Kebangsaan (AADK) Sabah, kira-kira 12 tengah malam.

Ketika ditahan, lelaki itu berseorangan dalam bilik tidurnya dipercayai menagih dadah sebelum dikejutkan dengan kehadiran penguat kuasa AADK.

Lelaki terbabit panik lalu menjerit memanggil ibunya berulang kali kerana enggan ditahan.

Ibu lelaki terbabit sebaliknya terkejut mendapati anaknya terbabit dengan masalah penagihan dadah, namun sempat mencium anaknya itu sebelum ditahan penguat kuasa AADK.

Ketua Operasi AADK Sabah, Erwan Roslan berkata, lelaki itu antara lapan individu yang ditahan dalam operasi cegah di beberapa kampung di Manggatal, Inanam Likas dan Penampang.

“Dalam operasi itu, kami menahan sembilan lelaki kerana disyaki terbabit dengan penyalahgunaan dadah.

“Hasil ujian air kencing mendapati lapan lelaki positif dadah syabu,” katanya ketika ditemui di pejabat AADK Kota Kinabalu.

Erwan berkata, enam lelaki berusia antara 54 hingga 22 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Dua lelaki berusia 32 dan 37 yang juga adik-beradik ditahan mengikut Seksyen 6(2)(c) Akta Penagih Dadah (Rawatan dan Pemulihan) 1983 atas kesalahan gagal melapor diri.

“Operasi ini akan diteruskan dan orang ramai yang mempunyai maklumat berhubung penyalahgunaan dadah boleh menyalurkan maklumat kepada AADK Sabah atau tampil ke mana-mana pejabat AADK berhampiran,” katanya.

Operasi cegah yang bermula 9 malam dan berakhir 3 pagi hari ini dilakukan lapan anggota dan pegawai penguat kuasa AADK Negeri dan Kota Kinabalu. – Harian Metro


Masih tunggu laporan hospital, Jabatan Kesihatan

SANDAKAN: Kementerian Kesihatan dan Kesejahteraan Rakyat Sabah sedang menunggu laporan daripada pihak hospital serta Jabatan Kesihatan negeri berhubung dakwaan seorang bayi meninggal dunia kerana diberi suntikan salah.

Menterinya, Datuk Stephen Wong Tien Fatt, ketika dihubungi berkata pihaknya masih menunggu laporan berkenaan sebelum boleh membuat sebarang kenyataan dan mengambil tindakan susulan.

“Belum lagi (menerima laporan daripada pihak hospital dan Jabatan Kesihatan negeri). Saya difahamkan laporan mungkin siap dalam minggu ini.

“Kita tidak tahu apa yang berlaku dan perlu siasat dulu,” katanya sambil mengesahkan sudah melawat keluarga terbabit di rumah mereka di Kampung Bakau, Batu Sapi, dekat sini, semalam.

Sebelum ini, beberapa keping gambar tular dalam Facebook mendakwa seorang bayi dari Batu Sapi yang mengalami demam panas, koma selepas diberi suntikan.

Difahamkan, bayi berusia lapan bulan terbabit meninggal dunia kira-kira jam 8 malam Sabtu lalu.

Sementara itu, Ketua Polis Daerah Sandakan, Asisten Komisioner Mohd Azhar Hamin, ketika dihubungi mengesahkan polis menerima laporan dibuat bapa bayi terbabit berhubung kejadian berkenaan. – Berita Harian


Tubuh remaja cantik berkecai dilenggek ketika swafoto

ORSK: Seorang gadis berusia 15 tahun dilapor maut ketika berswafoto berhampiran landasan kereta api.

Dalam kejadian di bandar Orsk, Rusia, tubuh Karina Baymukhambetova, 15, ‘berkecai’ apabila dia dilanggar oleh kereta api barang yang bergerak laju.

Seorang budak lelaki yang dipercayai saudara mangsa, sempat melompat menjauhi landasan dan terselamat daripada dilanggar.

Menurut laporan media tempatan, pemandu kereta api terbabit menekan brek setelah melihat terdapat orang di atas landasan, namun kereta api yang meluncur laju gagal berhenti tepat pada masa lalu melanggar mangsa.

Dipercayai sebelum kejadian, budak lelaki itu telah menasihati saudaranya tentang bahaya berada di landasan kereta api namun tidak diendahkan Baymukhambetova.

Susulan insiden ngeri itu, Inspektor Kanan Pengankutan Denis Khnykin, memberi nasihat kepada orang ramai terutama ibu bapa agar mengawasi anak masing-masing dan sentiasa mematuhi peraturan serta menghindari tempat-tempat berbahaya. – DAILYMAIL


Pembantu Tadbir Kanan Pejabat Daerah Didakwa Terima Rasuah RM1,500

KOTA KINABALU : Seorang pembantu tadbir kanan di Pejabat Daerah Kecil Sook, Keningau di sini mengaku tidak bersalah di Mahkamah Sesyen hari ini atas pertuduhan menerima suapan dalam bentuk wang tunai sebanyak RM1,500 pada 2018.

Duati Gunggut, 55, didakwa menerima wang tunai itu yang didepositkan ke dalam akaun bank miliknya oleh Hendry Jassin sebagai upah untuk mempercepat permohonan bayaran pelaksanaan bagi dua projek membaiki jalan.

Dia didakwa melakukan perbuatan itu di Maybank Cawangan Keningau, Lot 11 dan 12 Blok C, Pasar Raya Foo Loong Keningau pada 12.59 tengah hari 20 Sept 2018 mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi atau kedua-duanya, jika sabit kesalahan.

Hakim Abu Bakar Manat membenarkan tertuduh, yang tidak diwakili peguam, diikat jamin RM7,000 dengan seorang penjamin dan menetapkan 27 Sept sebagai sebutan semula kes.

Mahkamah turut memerintahkan tertuduh agar menyerahkan dokumen perjalanannya kepada mahkamah dan melaporkan diri dua bulan sekali di pejabat SPRM Keningau.

Kes dikendalikan oleh Pegawai Pendakwa SPRM Rekraj Singh. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima lelaki bersenjata ditahan di Pulau Mataking

SEMPORNA, 11 April – Angkatan Tentera Malaysia menerusi Angkatan Tugas Bersama 2 (ATB 2) menahan lima lelaki bersama senjata api dan peluru hidup memasuki perairan Pulau Mataking dekat sini, pagi tadi.

Komander ATB 2, Brig Jen Datuk Zarondin Md Amin berkata bot dinaiki kumpulan bersenjata itu dikesan operator radar, Bdr Alix Lamius selepas bergerak laju dari perairan Sitangkai, Filipina menuju ke perairan Sabah, Malaysia.

“Menyedari pergerakan bot tersebut, Pasukan Aturgerak Cepat (PAC) dari 8 Rejimen Renjer Diraja (PARA) diketuai Sarjan Salleh Zakaria digerakkan pada 9.45 pagi untuk memintas bot itu,” katanya dalam satu kenyataan di sini, hari ini.

Penahanan bot pada 9.56 pagi itu, katanya membawa penemuan lima lelaki berumur antara 28 hingga 45 tahun tiada pengenalan diri bersama dua senjata api dan 18 butir peluru 9mm serta 33 butir peluru senapang patah.

“Mereka ditahan dan diletakkan dalam kawalan rapi manakala senjata api dirampas,” katanya.

Kesemua tahanan, menurut Zarondin diserahkan kepada pihak polis di Semporna untuk siasatan lanjut.


Bertenang! Rakyat Jangan Bimbang Jika Darurat Diisytihar – Prof Dr Nik Ahmad Kamal

KUALA LUMPUR: Rakyat tidak perlu rasa bimbang sekiranya pengisytiharan perintah darurat benar-benar dilakukan oleh kerajaan.

Pengamal Undang-Undang Universiti Islam Antarabangsa Malaysia (UIAM), Profesor Dr Nik Ahmad Kamal Nik Mahmood berkata, langkah tersebut tidak akan menjejaskan kehidupan rakyat, sebaliknya, tindakan itu sebagai langkah menyelesaikan kemelut yang sedang melanda negara.

“Saya rasa rakyat tidak perlu bimbang, kalau kita belajar dari sejarah dua pengisytiharan darurat di Sarawak pada 1996 dan Kelantan pada 1977, ialah untuk menyelesaikan isu kemelut kerajaan.

“Ia (darurat itu) tidak memberi kesan kepada rakyat ketika itu. Proses itu hanya berlaku dalam kerajaan dan dapat diselesaikan dengan peruntukan ordinan-ordinan yang tertentu ataupun arahan-arahan tertentu,” katanya kepada Astro AWANI dalam temu bual menerusi Skype, pada Jumaat.

Mengulas lanjut, Nik Ahmad Kamal berkata, situasi yang berlaku dalam negara ketika ini tidak sama dengan perintah darurat yang dilakukan oleh kerajaan pada 1969.

“Jadi, di situ memang berlaku sesuatu yang kita takut. Tetapi untuk kali ini ia tidak akan berlaku seperti 1969.

Apa yang berlaku ialah pihak eksekutif akan cuba menangani isu kemelut politik dengan cara yang terbaik untuk memastikan ia dapat diselesaikan dan juga isu pandemik dapat ditangani dengan baik.

“Jadi, saya rasa tidak timbul rasa gentar atau rasa takut dengan apa yang berlaku nanti,” katanya lagi.

Bagaimanapun, Nik Ahmad Kamal menambah, tempoh darurat tidak dapat ditentukan kerana ia bergantung kepada sejauh mana kemelut itu dapat diselesaikan.

“Apa yang saya faham ia tidak ditetapkan. Ia bertujuan untuk menyelesaikan satu-satu masalah dan apabila kemelut itu selesai, ia akan ditamatkan.

“Tetapi apabila kita lihat darurat 1969, ia hanya selesai atau ditamatkan pada 2011 dan undang-undang darurat itu tamat pada 2012,” katanya.

Ketika ini, timbul desas-desus bahawa Perdana Menteri, Tan Sri Muhyiddin Yassin akan mencadangkan pengisytiharan darurat kepada Yang di-Pertuan Agong bagi mengatasi ketidakstabilan politik dan mengelak lebih banyak konflik dalam sidang Parlimen akan datang.

Di bawah Perlembagaan Persekutuan, darurat hanya boleh diisytiharkan oleh Yang di-Pertuan Agong, seperti peruntukan dalam Perkara 150.

Sebelum ini, pengisytiharaan darurat dilaksanakan di Sarawak pada 1966 berikutan pergelutan kuasa kerajaan negeri dengan Persekutuan, manakala Darurat Kelantan 1977 kerana pergelutan kuasa pentadbir negeri dengan Persekutuan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kes Baharu & 3 Lagi Sembuh Di Sabah Hari Ini

KOTA KINABALU: Tiga lagi pesakit jangkitan Covid-19 di Sabah telah sembuh dan dibenarkan pulang hari ini, menjadikan jumlah keseluruhan kes sembuh kini sebanyak 329.

Ini bermakna jumlah kes aktif turut menurun tiga kes iaitu sebanyak 12 berbanding 15 semalam.

Ia juga berikutan tiada pertambahan kes baharu dicatatkan di negeri ini, hari ini, dengan jumlah keseluruhan kes yang pernah direkodkan kekal sebanyak 346.

Statistik terbaharu itu dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Sementara itu, jumlah daerah yang masih dalam zon kuning bagi kes aktif Covid-19 adalah sebanyak tujuh iaitu Tawau yang mencatat empat kes, Kota Kinabalu (2), Semporna (2), Lahad Datu (1), Kinabatangan (1), Tuaran (1), dan Ranau (1).

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,028, Selangor (1,909), Negeri Sembilan (858), Johor (675), Sarawak (552) dan Pahang (361). – Berita Sabah


Ingatkan Gambar Dari Google, Rupanya Seorang Pemuda ‘Rakam’ Fenomena Ribut Petir Ini Di Kota Kinabalu

Dalam dua minggu kebelakangan ini, kita sering dikejutkan dengan fenomena ribut petir yang sering berlaku di beberapa buah kawasan seluruh Malaysia. Menurut Jabatan Meteorologi, fenomena ini terjadi disebabkan oleh negara kini sedang berada dalam fasa peralihan monsun.

Oleh sebab itu, hujan lebat, ribut petir seta angin kencang kerap kali berlaku tidak mengira waktu, lewat petang mahupun awal malam. Tambah MetMalaysia Lagi, semasa tempoh Monsun Barat Daya, angin akan bertiup secara konsisten dari arah barat daya. Keadaan atmosfera akan menjadi lebih stabil dan aktiviti perolakan menjadi kurang aktif.

Terbaru, tular beberapa keping gambar yang memaparkan kejadian ribut petir nyang sungguh menggerunkan. Jelas ter ihat pancaran kilat dan cahaya yang memenuhi permukaan langit. Sekali lihat, ia seakan-akan gambar yang dimuat turun dari internet (google).

Namun ternyata telahan itu salah kerana gambar berkenaan adalah ‘hasil karya’ seorang pemuda dari Sabah. Menurut Eelix Fui ketika dihubungi Siakap Keli, beliau mula muat naik gambar ini di sebuah group dalam laman Facebook. Lantaran itu, gambar-gambar terbabit menjadi tular dalam sekelip mata.

Eelix menyatakan bahawa beliau bukanlah seorang jurugambar professional. Tetapi beliau sememanganya menjadikan fotografi ini sebagai hobi.

Menurut Eelix, gambar-gambar tersebut diambilnya ketika berada di Pantai Tanjung Aru, Kota Kinabalu. Sebenarnya, beliau sudah beberapa hari melihat fenomena seperti itu berlaku. Namun tidak sempat untuk merakamkannya. Malah katanya, sepanjang minggu ini, setiap kali matahai terbenam, akan muncul timbunan awan besar menutupi langit.

Eelix menjelaskan ketika itu beliau sedang bercuti kerana meraikan Pesta Keamatan (30 Mei 2019). Waktu sedang makan, beliau terlihat cahaya cerah muncul di kawasan Pantai Tanjung Aru pada jam 8.30 malam.

Oleh itu, beliau lantas menghidupkan enjin keretanya dan pergi ke sana untuk mengambil gambar. Di  akhir perbualan, beliau menasihati orang ramai supaya menjaga keselematan ketika ribut petir.

Sumber : Eelix Fui  / SiakapKeli


Tiket Mahal, Jangkitan COVID-19 Punca Anak Sabah Enggan Pulang

JOHOR BAHRU: Tambang kapal terbang yang mahal selain bimbang dijangkiti Covid-19 menyebabkan ramai rakyat Sabah yang menetap di negeri ini tidak pulang untuk mengundi pada Pilihan Raya Negeri (PRN), 26 September nanti.

Jurulatih Kecergasan, Nanirin Noomi, 27, yang sudah tiga bulan bekerja di sebuah pusat kecergasan di Johor Bahru berkata, dia tidak bercadang untuk balik ke Sabah walaupun sudah mendaftar sebagai pemilih.

“Saya pula baru bekerja tiga bulan dan tidak bercadang pulang dalam masa terdekat apatah lagi perlu menghantar duit gaji pulang bagi menyara keluarga di kampung.

“Jika ada pihak mahu menampung bayaran tiket pulang pun saya tidak pasti sama ada boleh pulang kerana perlu bekerja apatah lagi saya baru diterima bekerja,” katanya ketika ditemui di sini, hari ini.

Sebelum ini, media melaporkan kempen #PulangMengundiSabah menarik minat hampir 5,000 pengundi dari negeri itu khususnya belia yang tinggal di Semenanjung untuk pulang mengundi.

Kempen yang dilancarkan sejak Ogos lalu itu dilaporkan mensasarkan untuk membawa pulang 500 belia dalam kalangan kategori gaji di bawah RM3,000, untuk pulang mengundi.

Dianggarkan terdapat lebih 20,000 komuniti Sabah di negeri ini yang bekerja di dalam pelbagai sektor ekonomi.

Sementara itu, Faizal Sisar, 42, yang sudah menetap 20 tahun di bandar raya ini berkata, dia juga tidak akan pulang ke Sabah bagi mengundi.

Ini kerana, katanya, dia dan keluarga sudah menukar alamat mengundi dari Sabah ke Johor.

“Sebenarnya ramai rakyat Sabah di Johor sudah menukar alamat mengundi.

“Cuma dianggarkan masih ada lebih 5,000 rakyat Sabah yang masih mengundi di Sabah, namun kebanyakan mereka menyatakan untuk tidak pulang mengundi dengan alasan bekerja, harga tiket mahal dan bimbang Covid-19, ” katanya.- HMetro


Majoriti Pesakit Covid-19 Di Sabah Adalah Lelaki – JKNS

KOTA KINABALU: Jabatan Kesihatan Negeri Sabah (JKNS) memaklumkan majoriti kes positif Covid-19 di negeri Sabah adalah lelaki.

Pengarahnya, Datuk Dr Christina Rundi berkata, setakat semalam, hasil analisis JKNS mendapati pecahan sebanyak 64 peratus daripada 306 jumlah kes positif Covid-19 di Sabah adalah lelaki yang berumur dalam lingkungan satu hingga 80 tahun.

Dr Christina berkata,  daerah Kinabatangan telah mencatatkan 22 kes Covid-19 semalam dan kesemua kes tersebut merupakan kluster tabligh Seri Petaling.

Jelasnya, daripada jumlah itu, sembilan kes telah menghadiri perhimpunan di Seri Petaling, 10 kes adalah generasi pertama termasuk tiga kes semalam serta dua kes generasi kedua manakala satu kes adalah generasi ketiga.


KWSP i-Sinar: Bayaran Bulan Mei Akan Mula Dibuat Pada 3 Mei Secara Berperingkat Sehingga 11 Mei

KUALA LUMPUR: Kumpulan Wang Simpanan Pekerja (KWSP) memaklumkan bahawa pembayaran bagi permohonan i-Sinar untuk bulan Mei akan mula dibuat pada 3 Mei 2021 secara berperingkat sehingga 11 Mei 2021.

Pemohon disarankan untuk mendapatkan status bayaran terkini melalui i-Akaun (Ahli) atau boleh hubungi talian Hotline Khas i-Sinar di 03-8922-4848.

Selain daripada itu juga KWSP turut memaklumkan bahawa pengkreditan amaun ke akaun bank adalah dalam masa 1-5 hari bekerja bergantung kepada prosedur bank masing-masing.

Berikut adalah makluman pembayaran bagi permohonan i-Sinar untuk bulan Mei. Kami menghargai kesabaran dan pertimbangan ahli sepanjang proses pembayaran dilaksanakan.#isinar #kwspisinar #kwspinfo #kwspahli pic.twitter.com/ES258ShYCx


3 Kes Baharu Varian India Dikesan Di Labuan : Noor Hisham

KOTA KINABALU: Tiga kes baharu Covid-19 varian India telah dikesan di Labuan, kata ketua Pengarah Kesihatan Tan Sri Dr Noor Hisham Abdullah hari ini.

Menurut beliau, survelan genomik untuk virus SARS-CoV-2 dijalankan secara berterusan dan dari 24 Mei 2021 hingga 4 Jun 2021, sebanyak 19 kes varian baharu virus SARS-CoV-2 yang dilaporkan di mana kesemuanya adalah Variant of Concern (VOC) iaitu empat (4) kes varian Delta (B.1.617.2) dan 15 kes varian Beta (B.1.351).

“Kes baharu varian Delta (B.1.617.2) yang dahulunya dikenali sebagai varian India adalah sebanyak tiga (3) kes di Wilayah Persekutuan Labuan dan satu kes di Wilayah Persekutuan Kuala Lumpur,” kata beliau menurut siaran akhbar.

“Kesemua tiga (3) kes di Wilayah Persekutuan Labuan adalah jangkitan dari luar negara yang merupakan kes-kes dari kluster Layangan Labuan.

Manakala satu kes di Wilayah Persekutuan Kuala Lumpur adalah jangkitan tempatan.

“Bagi 15 kes baharu varian Beta (B.1.351) yang dahulunya dikenali sebagai varian South Africa pula, sebanyak enam (6) kes dilaporkan di Johor, lima (5) kes di Kelantan serta masing-masing satu (1) kes di Wilayah Persekutuan Kuala Lumpur, Kedah, Melaka, dan Terengganu.

Kesemua kes adalah merupakan jangkitan tempatan.”Sehingga 4 Jun 2021, menurut Noor Hisham, jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 138 kes.

Daripada jumlah yang dikesan tersebut,  122 kes adalah VOC dan 16 kes adalah VOI.

Jumlah kes Variant of Concern (VOC) yang dilaporkan adalah seperti berikut, iaitu:- varian Beta (B.1.351);- varian Alpha (B.1.1.7); dan- varian Delta (B.1.617.2).

Variant of Interest (VOI) yang dilaporkan pula adalah seperti berikut, iaitu:- varian Theta (P.3);- varian Eta (B.1.525); dan- varian Kappa (B.1.617.1).

“Untuk makluman, seperti yang diumumkan oleh Pertubuhan Kesihatan Sedunia (WHO), varian COVID-19 akan dikenali menggunakan huruf Greek bagi mengelakkan mana-mana negara dikaitkan dengan stigma pandemik ini,” kata Noor Hisham.

“Oleh itu, amalan mengenali varian SARS-CoV-2 mengikut negara ianya mula ditemui akan dihentikan.” – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Makcik Culik & Jual Anak Saudara Demi Dapatkan iPhone 11

Pada 23 November lalu, Polis dari An Giang, Vietnam membuat keputusan untuk menahan seorang wanita atas dakwaan cuba menjual anak saudaranya sebagai pertukaran untuk iPhone 11.

Menurut portal media Vietnam, Dantri, suspek, Hanh, berusia pertengahan tahun itu diamanahkan oleh saudaranya untuk menjaga kanak-kanak berusia dua tahun, Ng, untuk seketika.

Baru-baru ini juga, Hanh berkenalan dengan seorang kawan baru menerusi media sosial dan individu itu dikenali sebagai Vinh.

Pada 31 Oktober pula, Hanh membawa Ng keluar dan pada masa itu Vinh membuat panggilan video pada Hanh. Ketika mereka sedang berbual, Vinh kerap mengatakan Ng sangat comel.

Hanh kemudian menipu Vinh dan berkata, Ng dibuang oleh bapa kandungnya, sementara ibu Ng pula ketagih berjudi dan merupakan penagih dadah, dan Hanh merancang untuk menghantar Ng ke tokong untuk dijaga.

Vinh kemudian menawarkan diri untuk mengambil Ng sebagai anak angkat dan berjanji akan memberi Hanh sebuah iPhone 11 bersama sedikit wang tunai. Dan Hanh bersetuju dengan tawaran itu.

Pagi keesokan harinya, Hanh pergi mengambil Ng dari rumah neneknya dan berkata dia mahu membawa Ng pergi bermain di luar. Sebaliknya dia mahu membawa Ng bertemu dengan Vinh.

Vinh memberi Hanh 1.5 juta dong (RM270) untuk tambang teksi dan iPhone 11 seperti yang dijanjikan sebelum itu.

Selesai menyerahkan Ng, Hanh pulang ke rumah nenek Ng. Menyedari Ng tiada di rumah, si nenek bertanya kepada Hanh di mana keberadaan cucunya itu.

Hanh berbohong dan mengatakan dia sudah menghantarnya pulang ke rumah itu.

Bagi mengelak perbuatannya daripada disyaki oleh ahli keluarga, Hanh membuat laporan polis dan mendakwa Ng telah hilang.

Polis mula menyiasat kes itu dan berasa curiga dengan keterangan Hanh. Selepas menyoal siasat wanita itu, Hanh akhirnya mengaku yang dia telah menjual Ng kepada Vinh semata-mata mahu mendapatkan iPhone 11.

Pada 3 November, polis menyerbu kediaman Vinh untuk menyelamatkan Ng dan membawa Vinh ke balai untuk disoal siasat. Mereka juga menahan Hanh untuk membantu siasatan.

Sementara itu, Ng telah dihantar ke pangkuan ke keluarganya semula.


Dua Kali Rumah Terbakar, Penduduk Batu Sapi Serik Bina Rumah Terlalu Rapat

SANDAKAN: “Jika dibenarkan bina semula di tapak sama, mungkin kami bina lebih kecil, jarak lebih jauh daripada jiran,” kata Erma Adam, 32.

Erma bersama enam anaknya berusia tujuh bulan hingga 10 tahun antara 85 mangsa daripada 16 keluarga yang hilang tempat tinggal apabila tujuh rumah terbakar di penempatan atas air Kampung Cenderamata, Batu Sapi, Ahad lalu.

Erma berkata, ia kali kedua rumah mereka terbakar dengan kali pertama berlaku ketika umat Islam menyambut hari pertama Syawal pada 2013 dan selepas itu, mereka tinggal lebih sebulan dalam khemah yang dipasang di kawasan padang berhampiran kampung sebelum membina semula rumah di tapak terbabit.

“Dulu pemimpin sudah agihkan lot supaya jarak rumah lebih jauh, tapi penduduk tambah keluasan rumah hingga rumah menjadi terlalu rapat.

“Mujur sekarang cuma tujuh rumah terbakar, berbanding hampir 100 rumah pada 2013,” katanya ketika ditemui di pusat penempatan sementara di dewan Projek Perumahan Rakyat (PPR) Batu Sapi, di sini, hari ini.

Erma berkata, dia juga tidak mampu untuk menyewa rumah kerana cuma bergantung dengan pendapatan menjual kuih dari rumah ke rumah sebanyak RM40 sehari untuk menyara anaknya selepas terputus hubungan dengan suaminya yang bekerja di Kota Kinabalu sejak lebih setahun lalu.

Sementara itu, Asni Gasang, 36, berkata biarpun kali kedua rumahnya cuma mengalami kerosakan selepas cuba dirobohkan bagi mengelak api terus merebak ke rumah lain, ia masih memberi kesan kepada mereka sekeluarga.

“Biarpun cuma dinding yang rosak, kami masih perlu mengeluarkan wang untuk baik pulih. Kami harap selepas kebakaran baru-baru ini, kami masih dibenarkan tinggal di tapak itu.

“Selepas kebakaran pertama, kami ditawarkan berpindah ke rumah PPR Lintas Sibuga, namun tidak semua mampu berpindah kerana perlu membayar deposit. Tanah tempat kami tinggal sekarang pun adalah milik individu tertentu,” katanya.

Setiausaha Pengurusan Bencana Daerah Sandakan, Ahmad Roslan Mohd Kamel, berkata kebakaran Ahad lalu membabitkan 137 mangsa, namun cuma 85 mangsa yang tinggal di pusat penempatan sementara itu dengan 55 daripadanya bukan warganegara.

Kebakaran di Kampung Cenderamata adalah kes kelima direkodkan di Batu Sapi sejak Mei tahun lalu selepas Kampung Gas, Gelam, Air dan Kampung Karamunting. – Berita Harian


Sindiket Seludup Dadah Guna Kurier Di Sabah Tumpas

KOTA KINABALU: Satu sindiket pengedaran dadah menggunakan perkhidmatan kurier tumpas dengan penahanan dua individu dan rampasan syabu seberat 10.06kg bernilai hampir RM400,000.

Kejayaan itu hasil serbuan di beberapa lokasi di Penampang dan Tenom oleh Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sabah.

Ketua JSJN Sabah, Lam Thiam Huat berkata, dalam serbuan pertama pada 12.30 tengah hari 10 Mac lalu, seorang lelaki warga asing berusia 29 tahun ditahan di depan sebuah rumah di Cyber City, di sini.

Katanya, berlaku sedikit pergelutan ketika anggotanya menahan suspek yang sedang memunggah sebuah kotak.

“Hasil pemeriksaan lanjut mendapati kotak terbabit mengandungi 6.03kg syabu yang dianggarkan bernilai RM240,000. Soal siasat lanjut kemudiannya membawa pasukan polis ke rumah sewa suspek di Penampang kira-kira 6.30 petang hari sama.

“Polis kemudian merampas 3.02kg syabu bernilai RM120,000 dalam rumah berkenaan dan turut merampas pasport milik suspek,” katanya dalam sidang media di IPK Sabah hari ini yang turut dihadiri Ketua Polis Daerah Penampang, Mohd Haris Ibrahim.

Beliau berkata, suspek turut mendedahkan satu lagi bungkusan akan tiba di Tenom tiga hari kemudian, sebelum polis menyerbu sebuah syarikat kurier di Tenom kira-kira 2.15 petang 14 Mac lalu.

Hasil serbuan itu, polis merampas sebuah kotak yang dituntut suspek dan menemui 1.017kg syabu bernilai RM36,000.

“Polis juga giat bekerjasama dengan syarikat kurier berikutan pengedaran dadah menggunakan kurier dilihat menjadi modus operandi oleh pengedar.

“Tangkapan dan rampasan disiasat mengikut Seksyen 39B Akta Dadah Berbahaya 1952. Jika sabit kesalahan, boleh membawa kepada hukuman mati mandatori.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: PRN Sabah Sumbang Penularan Gelombang Ketiga

KUALA LUMPUR: Ketua Pengarah Kesihatan, Tan Sri Dr Noor Hisham Abdullah tidak menolak kemungkinan Pilihan Raya Negeri (PRN) Sabah menyumbang kepada gelombang ketiga penularan Covid-19.

Beliau berkata, penganjuran PRN itu dilihat menyumbang kepada penularan kes apabila ada pihak yang tidak patuh prosedur operasi standard (SOP).

“Jika melihat kepada pilihan raya diadakan di New Zealand, tiada peningkatan ketara kes (gelombang) dilaporkan berlaku.

“Justeru, kita tidak menolak kemungkinan PRN (Sabah) menyumbang kepada peningkatan kes ketika ini kerana ketidakpatuhan terhadap SOP,” katanya pada sidang media harian di Putrajaya, hari ini.

Dalam perkembangan berasingan, Kementerian Kesihatan Malaysia (KKM) akan bekerjasama dengan Jabatan Penjara bagi mengkaji semula prosedur operasi standard (SOP) dalam usaha membendung penularan Covid-19 di penjara.

Dr Noor Hisham Abdullah berkata, tindakan itu perlu dilakukan bagi mengenal pasti penularan jangkitan Covid-19 di dalam penjara.

“Mungkin ada jangkitan membabitkan banduan di dalam penjara kerana virus berkenaan dibawa oleh petugas penjara atau ketika banduan dibawa keluar ketika proses sebutan kes yang boleh menjangkiti banduan lain.

“Justeru, kita perlu mengenal pasti tempat saringan yang perlu dilakukan terhadap mereka selain pelaksanaan SOP pengasingan terhadap banduan terbabit selama 14 hari sebelum dicampurkan bersama banduan lain,” katanya.

Dr Noor Hisham berkata, pihaknya mempunyai pengalaman dalam mengatasi permasalahan itu apabila gelombang kedua Covid-19 melanda negara membabitkan depoh tahanan imigresen sebelum ini.

“Kita sudah ada pengalaman menangani penularan Covid-19 di depoh tahanan sebelum ini serta modal itu boleh boleh diguna pakai di lokap dan penjara,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lepas Gian Seks, Pemuda Curi, Cium Coli Wanita

Miri: Hanya untuk melepaskan ketagihan seks, seorang pemuda sanggup mencuri pakaian dalam wanita di sebuah taman perumahan di Senadin, di sini sebelum berjaya dicekup semalam.

Suspek berusia 23 tahun ditahan di hadapan sebuah rumah bersama coli wanita oleh penduduk yang menyedari kehadirannya yang agak mencurigakan di kawasan terbabit.

Ketua Sukarelawan Jawatankuasa Penduduk (JKP) Miri, Malateh Mohamad, berkata penahanan lelaki terbabit merungkai misteri misteri kehilangan banyak pakaian dalam wanita di beberapa kawasan kejiranan di sekitar bandar raya ini.

“Pemeriksaan lanjut di rumah lelaki berkenaan kemudian membawa kepada penemuan sejumlah pakaian dalam wanita.

“Kebiasaanya, suspek yang bergerak menaiki basikal mencuri baju dalam dan seluar dalam wanita yang dijemur di ampaian atau di luar rumah oleh pemiliknya,” katanya ketika dihubungi, di sini hari ini.

Katanya, suspek kemudian diserahkan kepada pihak polis untuk siasatan lanjut, namun lelaki itu dibebaskan selepas diberi amaran keras agar tidak mengulangi perbuatan peliknya.

Difahamkan, kebanyakan penduduk menganggap kejadian itu sebagai kes terpencil dan tidak membuat sebarang laporan mengenai kehilangan harta benda seperti itu.

“Malah, mereka malu untuk membuat laporan jika kehilangan hanya membabitkan pakaian seperti baju dalam wanita sebagaimana yang berlaku di Senadin,” katanya. – Berita Harian


Isu Pengemis Pala’u Di Tawau Perlu Penyelesaian Tuntas

TAWAU, 26 Mei : Isu pengemis jalanan di Tawau yang membabitkan etnik Pala’u iaitu manusia nomad laut yang tidak mempunyai mana-mana kerakyatan, memerlukan sebuah penyelesaian tuntas bagi mengekang isu berkenaan daripada menjadi semakin melarat.

Hasil pemerhatian Bernama, mereka pada awalnya hanya mengemis di bandar terutamanya di simpang bulatan Jalan Pesisiran berdekatan Masjid Al-Kauthar, dengan rata-rata kanak-kanak diperalatkan mengemis dari satu kenderaan ke kenderaan lain dengan cara berbahaya termasuk bersandar atau bergayut pada kenderaan.

Mereka juga menjadikan kawasan berhampiran iaitu Taman Traulsen yang terletak di pesisiran laut sebagai tempat mereka beriadah, mandi serta mencuci baju, selain kaki lima bangunan di Pusat Komersial Ba Zhong menjadi tempat tidur.

Namun, kira-kira dua bulan lepas mereka mendirikan kediaman haram berupa pondohan di kawasan pantai berhampiran deretan restoran di Pusat Komersial Ba Zhong, malah kawasan sekitar yang dahulunya bersih dengan pemandangan pasir pantai kini berubah umpama tapak pelupusan sampah.

Bernama berkesempatan mendekati seorang wanita bernama Basaraya yang mendiami pondohan haram itu bersama kira-kira 20 orang termasuk lima kanak-kanak dan turut mendakwa kesemua mereka dari perairan Pulau Denawan, Semporna.

Basaraya, 50-an yang tidak fasih berbahasa Melayu itu berkata mereka menaiki bot dan tiba di Tawau sejak beberapa minggu lepas kerana mahu mencari makan dan ketika ini mereka juga mengumpul kotak dan botol untuk dijual kepada pembeli bahan terpakai.

Bercakap dalam bahasa Bajau, beliau berkata kumpulan itu pada awalnya menyara hidup sebagai pelaut di Semporna, namun mereka ke Tawau demi memperoleh pendapatan juga hidup yang lebih baik.

Sementara itu, Presiden Majlis Perbandaran Tawau (MPT) Joseph Pang berkata isu pengemis itu ada dibangkitkan dalam Mesyuarat Keselamatan Daerah pada Isnin lepas dan tindakan akan diambil oleh agensi berkaitan termasuk terhadap struktur haram yang dibina.

“Operasi bersepadu juga akan dilaksanakan agar kumpulan ini tidak menjadikan kawasan Pusat Komersial Ba Zhong sebagai tempat tidur mereka,” katanya kepada Bernama.

Ahli Dewan Undangan Negeri Sri Tanjong Justin Wong berharap polis serta agensi berkaitan termasuk MPT, Jabatan Imigresen serta Jabatan Kebajikan Masyarakat dapat menubuhkan pasukan bagi menangani perkara itu yang semakin membimbangkan dan menjejaskan imej Tawau.

“Saya juga beberapa kali melihat, mereka ini dihantar teksi dan mengemis di tempat jauh seperti di McDonalds di Perdana Square Batu 3,” katanya dan menambah akan turut menghantar memorandum kepada kerajaan bagi mewakili seluruh penduduk Tawau menuntut isu pengemis itu diselesaikan.

Tukang bakar ikan di DeView Cafe Christina Veran, 41, berkata pekerja di sepanjang deretan premis berhampiran pondohan itu setiap hari terpaksa berdepan situasi membersihkan najis manusia yang dibuang di kaki lima.

“Kalau pagi kami buka kedai, selalu ada banyak kotor, dan minggu lepas saya buka kedai ada najis budak, jadi satu kerja lagi untuk dibersihkan. Setiap kali juga kami mengingatkan mereka supaya tidak membuat kotor kalau mereka mahu tidur dan sebelum kami tutup kedai, saya pun akan ingatkan lagi,” katanya.

Senada perkara itu, Pengurus One Buck Cafe Salmiah Awaluddin, 26, berkata pekerja restoran terpaksa membersihkan kaki lima yang dikotori dengan najis manusia sebelum memulakan kerja mereka.

“Ada pelanggan juga mengeluh kerana kadang-kadang (mereka) ini singgah di meja makan, dan menimbulkan rasa kurang selesa pelanggan kami.  Kami selalu ingatkan mereka supaya jangan ganggu pelanggan…kehadiran mereka ini sedikit menjejaskan…mereka ini jika tidak dilayan boleh bertindak agresif,” katanya lagi.

Seorang pengunjung di Taman Traulsen, Mansor Beddu, 54, ketika ditemui pula berharap kerajaan dapat menangani segera isu terbabit yang semakin melarat kepada masalah pencemaran, selain keselamatan.

“Kehadiran mereka bukan berkurangan malah makin bertambah, mereka meminta-minta di tengah jalan raya dikhuatiri kita terlanggar mereka, dan kita faham mereka juga manusia tetapi diharap perkara ini dapat diselesaikan,” katanya.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar Ibrahim Mengadap Agong Esok

KUALA LUMPUR: Presiden PKR, Datuk Seri Anwar Ibrahim akan mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, Kuala Lumpur esok.

Menurut setiausaha politiknya Farhash Wafa Salvador Rizal Mubarak, pertemuan itu dijadual diadakan pada pukul 2 petang.

“Ia sudah dirancang lebih awal,” kata Farhash seperti dilaporkan portal Malaysiakini.

Anwar yang disebut-sebut sebagai pengganti Tun Dr Mahathir Mohamad kini sedang berhimpun bersama penyokong-penyokongnya di kediamannya di Segambut.

Turut diadakan majlis bacaan Yassin dan doa selamat serta kuliah yang diketuai oleh Mufti Pulau Pinang, Datuk Seri Wan Salim Wan Noor.


SESB Buka Bilik Gerakan Untuk Pertanyaan Bil & Diskaun

KOTA KINABALU- Sabah Electricity Sdn Bhd (SESB) akan membuka bilik gerakan bagi menerima pertanyaan daripada pengguna mengenai bil dan diskaun bil elektrik bermula esok.

Pengurus Besar Kanan (Pengurusan Aset) Ir. Norhizami Abu Hasan berkata, pengguna yang mempunyai pertanyaan mengenai pemberian diskaun bil elektrik boleh menghubungi bilik gerakan SESB melalui talian 088-222 313, 223 313 dan 224 313 atau melalui aplikasi whatsapp 019- 852 5427.

Selain itu pengguna juga boleh mengajukan pertanyaan melalui e-mel [email protected].

Norhizami berkata, bilik gerakan ini akan beroperasi pada waktu bekerja iaitu bermula pada 8 pagi hingga 5 petang, setiap Isnin hingga Jumaat.

Malah, pengguna juga boleh menghubungi SESB Careline 15454, 088-515000 atau melalui aplikasi Whatsapp 019- 852 5427 selepas waktu pejabat.

Beliau menjelaskan semula bahawa diskaun sebanyak 28% diberikan oleh kerajaan negeri Sabah dan ia berkuatkuasa pada 1 April sehingga 30 Jun, manakala 2% lagi adalah diskaun yang diberikan oleh kerajaan persekutuan dan akan berkuatkuasa bermula pada bulan 1 April sehingga 30 September.

Pemberian diskaun 30% sepertimana yang telah diumumkan oleh Ketua Menteri Sabah ini akan melibatkan seramai 500,000 pengguna domestik dengan bil bulanan RM500 ke bawah di negeri Sabah dan W. P Labuan.

Bagaimanapun, pengguna dengan bil bulanan melebihi jumlah RM500 akan hanya menikmati diskaun sebanyak 2% bermula 1 April sehingga 30 September.

Pengguna komersil dan industri juga turut menikmati diskaun sebanyak 15% dan ini melibatkan pengguna komersil dalam enam sektor pelancongan iaitu hotel, agensi pelancongan, kompleks membeli-belah, pusat konvensyen, taman tema dan pejabat syarikat penerbangan tempatan melibatkan sejumlah 900 pengguna komersil.

Manakala itu, pengguna komersil dan industri daripada sektor yang lain akan menikmati diskaun sebanyak 2 % selama enam bulan dan memberi manfaat kepada lebh 99,000 pengguna.

Sementara itu, sejumlah 16,000 pengguna di bawah program Rebat Elektrik RM40 akan terus menikmati manfaat daripada rebat tersebut.

Diskaun bil elektrik ini adalah sebahagian daripada Pakej Ransangan Ekonomi yang diumumkan kerajaan bagi mengurangkan impak kesan oleh wabak Covid-19. – BorneoToday


Orang Ramai Boleh Menggunakan ‘Sky Bridge’ Mulai 9 September

KOTA KINABALU: Sky bridge (jejantas) sepanjang 400 meter yang terletak di tengah-tengah ibu negeri, Kota Kinabalu Sabah akan dibuka kepada umum pada 9 September.

Ketua Menteri, Datuk Seri Hajiji Haji Noor, telah merasmikan pembukaan sky bridge ini hari ini.

Ia menghubungkan Asia City, Pusat Komersial Api Api, Pusat Beli-Belah Center Point, Pusat Komersial Warisan Square dan Oceanus Waterfront Mall.

Projek ini merupakan sebahagian daripada Pelan Induk Pengangkutan Bandar di pusat bandaraya Kota Kinabalu oleh Dewan Bandaraya Kota Kinabalu (DBKK) pada tahun 2015.

Projek bernilai RM31.5 juta itu pada awalnya dibiayai oleh Unit Kerjasama Awam Swasta Jabatan Perdana Menteri atau Unit Kerja Sama Awam Swasta (UKAS) melalui perjanjian dana fasilitasi antara Kerajaan Malaysia, Bank Pembangunan Malaysia dan Sunsea Development Sdn Bhd pada 9 Feb 2017.

Pembinaan pautan pejalan kaki dan peningkatan infrastruktur sekitarnya bermula pada 1 April 2017. Dengan 90% projek selesai, kontraktor, Petrofiq Sdn Bhd, kemudiannya menghentikan kerja dengan alasan ia belum menerima pembayaran.

Namun, pada tahun 2020, proyek ini melihat cahaya baru setelah Kerajaan Negeri Gabungan Rakyat Sabah (GRS) baharu ditubuhkan dan campur tangan untuk menyelesaikan masalah tersebut.

Kerajaan Negeri GRS telah meluluskan RM4.7 juta untuk menyiapkan projek jambatan langit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


396 Penumpang AirAsia AK5740 & AK5742 Dari KL-Tawau Diarah Jalani Saringan Covid-19 Kedua

TAWAU: Seramai 396 penumpang pesawat AirAsia AK5742 dan AK5740 dari Kuala Lumpur ke Tawau pada 1 dan 4 Mei diarah menjalani ujian saringan kedua Covid-19 di pejabat kesihatan berhampiran dengan segera.

Pegawai Kesihatan Kawasan II Tawau, Dr Suzalinna Sulaiman berkata, arahan itu dikeluarkan selepas enam penumpang pesawat berkenaan disahkan positif Covid-19, baru-baru ini.

“Berdasarkan rekod 156 penumpang menaiki pesawat AK5742 pada 1 Mei lalu dan empat daripadanya disahkan positif Covid-19.

“Manakala 246 penumpang direkodkan menaiki pesawat AK5740 pada 4 Mei lalu dan dua daripadanya disahkan positif,” katanya kepada media, hari ini.

Tambahnya, selepas menjalani ujian saringan kesihatan pertama, semua penumpang terbabit dikuarantin di kediaman masing-masing sekitar Tawau, Semporna, Lahad Datu dan Kunak.

“Bagaimanapun, selepas enam daripada kumpulan berkenaan disahkan positif baru-baru ini, maka kami mengambil keputusan mengarahkan baki semua penumpang pesawat itu untuk menjalani ujian saringan kedua.

“Sehingga pukul 11 pagi tadi, seramai 39 individu terdiri daripada 31 orang awam dan tujuh pelajar institut pengajian tinggi (IPT) sudah menjalani ujian saringan Covid-19 di Klinik Kesihatan Jenis 2, Jalan Chong Thien Vun,” katanya.

Sementara itu, Suzalinna berkata, masyarakat masih kurang memahami secara keseluruhan kepentingan kuarantin yang dilakukan.

“Walaupun dikuarantin di rumah, sepatutnya mereka turut mengasingkan diri daripada ahli keluarga lain termasuk penggunaan tandas, bilik dan sebagainya dalam tempoh yang ditetapkan.

“Justeru, jika keadaan di rumah tidak mengizinkan pengasingan seperti perkongsian tandas dilakukan, adalah lebih baik tinggal di pusat kuarantin,” katanya.

Menurut Suzalinna, ini disebabkan banyak kes positif Covid-19 sebelum ini tidak menunjukkan sebarang simptom atau tanda gejala penyakit berkenaaan. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bung Moktar dan Zizie mengaku tidak bersalah

KUALA LUMPUR: Ahli Parlimen Kinabatangan, Datuk Seri Bung Moktar Radin mengaku tidak bersalah di Mahkamah Sesyen di sini hari ini atas tiga tuduhan memperoleh rasuah membabitkan RM2.8 juta berhubung pelaburan Lembaga Penyatuan dan Pemulihan Tanah Persekutuan Berhad (FELCRA) empat tahun lalu.

Bung Moktar, 60, yang memakai kot serba hitam membuat pengakuan itu selepas tiga tuduhan terbabit dibacakan terhadapnya di hadapan Hakim Rozina Ayob.

Di Mahkamah Sesyen berasingan, isterinya, Datin Seri Zizie Ezette A Samad, 41, yang juga seorang artis, mengaku tidak bersalah atas tiga tuduhan bersubahat atas kesalahan yang sama.

Zizie membuat pengakuan itu di hadapan Hakim Azira Alwi.

Bagi tuduhan pertama, Bung Moktar didakwa sebagai ejen kepada FELCRA iaitu Pengerusi Bukan Ekskutif FELCRA Berhad (ketika itu) memperoleh suapan RM2.2 juta daripada ejen pelaburan Public Mutual Berhad, Madhi Abdul Hamid melalui isterinya Zizie Ezette.

Suapan itu adalah sebagai upah untuk mendapatkan kelulusan daripada Menteri Kewangan II bagi FELCRA membuat pelaburan sebanyak RM150 juta untuk menyertai produk unit amanah Public Mutual Berhad.

Bung Moktar yang tenang di kandang tertuduh didakwa melakukan kesalahan itu Public Bank Berhad Cawangan Taman Melawati pada jam 12.30 tengahari, 12 Jun 2015.

Bagi tuduhan kedua, Bung Moktar didakwa memperoleh suapan RM262,500 daripada Madhi melalui akaun Public Islamic Treasures Growth Fund atas nama isterinya sebagai upah untuk mendapatkan kelulusan daripada Menteri Kewangan II bagi FELCRA membuat pelaburan RM150 juta bagi menyertai produk unit amanah Public Mutual Berhad.

Bagi tuduhan ketiga pula, Bung Moktar didakwa mperoleh suapan RM337,500 daripada seorang lagi ejen Public Mutual Berhad melalui akaun Public Ittikal Sequel Fund atas nama isterinya.

Bagi ketiga-tiga tuduhan itu, Bung Moktar didakwa mengikut Seksyen 17(A) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 21(4) akta sama.

Jika sabit kesalahan, beliau boleh dipenjara maksimum 20 tahun dan didenda lima kali jumlah nilai suapan yang menjadi perkara hal kesalahan itu atau RM10,000 atau mana-mana yang lebih tinggi.

Mahkamah kemudian membenarkan Bung Moktar dibebaskan dengan ikat jamin RM100,000 dengan seorang penjamin dan beliau turut diarahkan menyerahkan pasport kepada mahkamah.

Rozina turut menetapkan sebutan kes pada 10 Jun ini.

Bung Moktar diwakili peguam Datuk R Kumaraendran manakala Timbalan Pendakwa Raya Datuk Umar Saifuddin Jaafar bertindak bagi pihak pendakwaan. – Berita Harian


7,206 Ahli UMNO Kalabakan Keluar Parti, Sertai Parti Warisan

TAWAU: Parti Warisan Sabah menerima kemasukan 7,206 bekas ahli UMNO menyertai 121 cawangan di bahagian Kalabakan, di sini, pada Sabtu

Penyerahan borang keahlian itu disampaikan oleh wakil cawangan kepada Presiden Warisan, Datuk Seri Panglima Haji Mohd Shafie Apdal dan disaksikan oleh Setiausaha Agung parti, Loretto S Padua.

Mohd Shafie, yang juga Ketua Menteri, dalam ucapannya berkata, penting untuk ahli parti membesarkan parti dengan menambah keanggotaan parti.

“Menjadi tanggungjawab anggota parti untuk menguatkan parti dengan membesarkan parti.

“Namun dalam membesarkan parti banyak nilai-nilai positif perlu diamalkan ahli parti, bukan hanya ahli bahkan pimpinan itu perlu beramal kepada rakyat,” katanya seperti dipetik Bernama.

Dalam pada itu, katanya, sokongan rakyat membolehkan pimpinan kerajaan baharu hari ini memimpin dan menukar pemerintah yang lama.

“Setiap perkara yang dilakukan ahli parti perlu berpaksikan kepada rakyat, kehendak rakyat walaupun bukan semua yang dapat dipenuhi sekarang.

“Ada rakyat yang mahu kerja, ada rakyat yang mahu rumah, tetapi sekurangnya kita perlu besarkan parti ini untuk kita mengetahui citarasa serta rintihan rakyat selain membangunkan Sabah dan mempertahankan hak rakyat seperti yang disebut dalam janji Warisan pada pilihan raya umum yang lalu,” katanya.

Selain itu, beliau berkata partinya menerima sesiapa sahaja yang mahu menyertai Warisan kerana bertujuan untuk menyatukan rakyat. – BorneoToday


Enam Nelayan Asing Ditahan Di Perairan Kota Kinabalu

KOTA KINABALU: Enam nelayan ditahan Agensi Penguatkuasaan Maritim Malaysia (APMM) selepas didapati tidak memiliki dokumen pengenalan diri yang sah dalam Operasi Naga Timur yang dilaksana di sekitar perairan Kota Kinabalu, semalam.

Kumpulan nelayan itu ditahan kira-kira 10.30 pagi di kedudukan 0.6 batu nautika barat daya Pulau Gaya ketika sepasukan anggota APMM membuat rondaan di kawasan berkenaan.

Timbalan Pengarah Operasi Maritim Sabah, Kapten Maritim Asmawati Mohd Tujeri berkata, hasil pemeriksaan terhadap sebuah bot nelayan mendapati semua kru tidak memiliki dokumen pengenalan diri yang sah.

“Selain itu didapati, nama tekong tidak sama seperti yang tertera pada lesen bot terbabit.

“Semua nelayan ditahan berusia antara 16 hingga 38 tahun yang terdiri daripada dua warga Indonesia, manakala empat lagi warga Filipina,” katanya dalam satu kenyataan media, di Kota Kinabalu, hari ini.

Katanya lagi, semua mereka ditahan dan dibawa ke jeti APMM Sepanggar untuk tindakan lanjut.

“Mereka ditahan mengikut Akta Imigresen 1959 dan Enakmen Pelabuhan dan Dermaga Sabah 2002,” katanya.

Terdahulu, Asmawati dalam kenyataannya turut menyeru semua komuniti maritim supaya mematuhi undang-undang laut dan melakukan aktiviti perikanan seperti dalam lesen mereka.

Selain itu, beliau juga meminta komuniti maritim sentiasa mengambil berat faktor keselamatan termasuk menggunakan jaket keselamatan ketika menjalankan aktiviti di laut.

“APMM memohon kerjasama daripada komuniti untuk melaporkan sebarang kegiatan menyalahi undang-undang di perairan negara di Pusat Operasi Maritim Negeri Sabah di talian 088-270165 atau 999 untuk sebarang kejadian kecemasan di laut,” katanya.


Rakyat Sabah Mahu Gaji Minima Dinaikkan, RM1,200 Hanya Mampu Bertahan Setengah Bulan Sahaja

SANDAKAN: Rakyat Sabah mahu gaji minima yang ditetapkan kerajaan sebelum ini ditambah ekoran peningkatan kos kehidupan ketika ini.

Mereka berpendapat gaji minima RM1,200 masih gagal menampung kehidupan harian dan ia tidak dapat bertahan untuk tempoh sebulan.

Antara yang melontar pendapat itu seorang anak muda berusia 21 tahun dan bekerja sebagai pembantu di sebuah pusat karaoke keluarga di Sandakan.

Katanya, dia yang belum berkahwin turut resah kerana pendapatannya ketika ini masih rendah.

“Saya sebagai seorang yang bujang, gaji minima ini masih agak kurang kerana harus fikir komitmen lain.

“Ketika ini saya tinggal bersama nenek jadi saya harus fikir perbelanjaan rumah bagi nenek dan ibu bapa saya selain adik-beradik.

“Walapun saya belum lagi memiliki kereta, saya perlu fikirkan kos ulang-alik ke tempat kerja, kadang-kadang perlu balik lewat jadi caj menjadi menjadi lebih mahal,” kata Mohd Nazri Hagis.

Menurutnya juga, gaji RM1,200 yang diterima kebiasaanya hanya bertahan dalam tempoh dua minggu.

“Kalau ikutkan dalam dua minggu sahaja mampu bertahan, kira tidak cukuplah.

“Sebab kalau ikut gaji RM1,200 ini tidak dapat menampung kos barang yang semakin mahal, kira gaji RM1,200 itu tidak menjamin,” tambahnya.

Sementara itu, seorang penyelia pengawal keselamatan yang juga seorang bapa kepada empat anak, turut meluahkan keresahan kerana gaji minima yang diperolehi setiap bulan tidak mencukupi bagi menampung keperluan kehidupan berkeluarga.

“Perbelanjaan untuk kami sekeluarga memang tidak mencukupi. Selepas ditolak segala komitmen yang ada, hanya tinggal RM400 dalam tangan.

“RM400 itu mungkin boleh bertahan dalam setengah bulan sahaja,” kata Mohammad Jaimi Jamil.

Jaimi mencadangkan agar gaji minima dapat ditambah kepada RM1,500.

Sementara itu, seorang pekerja pembersihan mengakui gaji minima ketika ini masih rendah.

Tetapi, Baing Kamlan menyerahkan sepenuhnya kebijaksanaan kerajaan menetapkan gaji minima yang dirasakan sesuai demi menolong rakyat yang berdepan pelbagai kesusahan ketika ini.

“Kalau dikira memang tidak cukup kerana kita mempunyai anak-anak. Saya serahkan kepada kerajaan untuk tentukan bagi menolong rakyat,” katanya.

Terdahulu, pada Sabtu Perdana Menteri Tan Sri Muhyiddin Yassin mengumumkan kadar gaji minima pekerja sedang dikaji semula bagi memastikan ia kekal relevan dengan keadaan sosio-ekonomi semasa, dalam ucapannya sempena Hari Pekerja 2021

Beliau menjelaskan ia merupakan antara usaha yang diambil kerajaan melalui tiga strategi utama bagi membantu golongan pekerja yang berdepan kesukaran ketika wabak COVID-19. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung, Jeffrey & Gunsalam Dilantik Timbalan KM Sabah

KOTA KINABALU: Ketua BN Sabah, Bung Moktar Radin, bersama Presiden STAR, Jeffrey Kitingan, dan Naib Presiden PBS, Joachim Gunsalam dilantik sebagai timbalan ketua menteri Sabah hari ini.

Bung akan memegang portfolio perumahan dan kerajaan tempatan, Jeffrey diberi portfolio pertanian dan perikanan, manakala Gunsalam bertanggungjawab ke atas pembangunan perindustrian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Balai Bomba Tertinggi Di Dunia Di Gunung Kinabalu

KOTA KINABALU : Jabatan Bomba dan Penyelamat Malaysia (JBPM) bakal mencipta sejarah apabila membina balai bomba di Gunung Kinabalu, sekali gus menjadi balai bomba terletak di lokasi paling tinggi di dunia.

Menteri Kerajaan Tempatan dan Perumahan Sabah Datuk Seri Masidi Manjun berkata proses untuk mewujudkan balai bomba berkenaan di ketinggian lebih 3,382 meter dari paras laut di Gunting Lagadan Hut, Gunung Kinabalu sedang dalam peringkat dokumentasi.

“Kawasan berkenaan merupakan kawasan warisan dunia dan ada beberapa perkara yang perlu dilakukan sebelum pembinaan dilaksanakan. Saya difahamkan peruntukan untuk melaksanakan projek ini juga sudah ada,” katanya.

Beliau berkata kepada pemberita selepas Majlis Tamat Latihan Kursus Sijil Sains Kebombaan KB 19 Siri 1/2022 yang dirasmikan Ketua Menteri Sabah Datuk Seri Hajiji Noor di sini hari ini.

Masidi berkata balai bomba itu akan menjadi pusat operasi Pasukan Mencari dan Menyelamat Gunung Kinabalu (Mosar).

“Apabila siap kelak ia akan memudahkan pasukan Mosar yang kini berpusat di Balai Bomba Ranau menjalankan operasi sekiranya berlaku sebarang kejadian tidak diingini di Gunung Kinabalu,” katanya.

Sementara itu, Hajiji dalam ucapan perasmian berkata kerajaan negeri menghargai komitmen JBPM dengan penempatan dan kesiapsiagaan Mosar di Gunung Kinabalu.

“Mosar merupakan anggota bomba yang mempunyai kepakaran yang khusus dan kompeten bagi melaksanakan tugas penyelamatan di gunung.

“Berdasarkan kepada statistik penyelamatan yang dihadiri oleh Mosar, bermula dari Januari hingga Jun lepas, sebanyak 26 kes penyelamatan telah dilaksanakan oleh pasukan ini,” katanya.

Mosar ditubuhkan pada 2015 susulan insiden gempa bumi di Gunung Kinabalu pada 5 Jun 2015. – BERNAMA


Sajat didakwa di mahkamah

AHLI perniagaan kontroversi, Nur Sajat, akan didakwa di Mahkamah Sesyen Shah Alam, hari ini.

Berdasarkan notis yang ditampal di mahkamah, Nur Sajat atau nama sebenarnya Muhammad Sajjad Kamaruzzaman dijangka akan menghadapi pertuduhan mengikut Seksyen 41(6) Akta Cukai Barang dan Perkhidmatan 2014.

Prosiding pendakwaan Nur Sajat akan dijalankan di hadapan Hakim Rofiah Mohamad dan dikendalikan oleh Jabatan Kastam Diraja Malaysia selaku pihak pendakwa.

Terdahulu, Nur Sajat yang memakai baju berwarna merah serta berkasut tumit tinggi tiba pada jam 9.25 pagi diiringi beberapa rakan.

Media ketika ini masih menunggu prosiding kes berkenaan di mahkamah. – Harian Metro


Lalok ketika berhibur, 12 ditahan polis

DUA belas termasuk tujuh wanita yang leka berhibur dicekup polis selepas didapati positif dadah dalam Ops Pusat Hiburan Bersepadu di sebuah pusat karaoke di Kota Kinabalu hari ini.

Operasi pada jam 3.05 pagi itu turut menahan seorang lelaki dipercayai penjaga premis berkenaan selepas didapati pusat hiburan beroperasi melebihi masa yang ditetapkan.

Ketua Polis Daerah Kota Kinabalu, Asisten Komisioner Habibi Majinji berkata, sepasukan polis terdiri daripada pegawai kanan dan anggota dari bahagian D7 Siasatan Jenayah dan Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu menyerbu pusat hiburan itu selepas menerima maklumat premis beroperasi melebihi masa.

“Ketika serbuan, muzik di dua bilik dalam premis dipasang kuat malah pengunjung lelaki serta wanita masih berhibur.

“Secara keseluruhan seramai 63 individu diperiksa dan hasil pemeriksaan saringan air kencing mendapati 12 individu berusia antara 17 hingga 35 tahun didapati positif dadah,” katanya hari ini.

Habibi berkata, semua individu ditahan dan diambil tindakan lanjut mengikut Seksyen 15 (1) (A) Akta Dadah Berbahaya 1952.

Terdahulu, dalam operasi itu, Habibi berkata, pihaknya turut menahan seorang lelaki tempatan berusia 49 tahun yang mengaku sebagai penjaga premis berkenaan.

“Lelaki itu ditahan kerana premis beroperasi melebihi masa yang ditetapkan dan beberapa alat muzik serta salinan lesen perniagaan dan pusat hiburan turut dirampas.

“Tangkapan dan rampasan dibawa ke IPD Kota Kinabalu untuk siasatan lanjut mengikut Seksyen 4 Ordinan Hiburan Awam 1958 kerana beroperasi lebih masa,” katanya. – Harian Metro


14,990 Kes Positif Covid-19 Baharu Hari Ini

PUTRAJAYA: Kementerian Kesihatan melaporkan 14,990 kes baharu Covid-19 dalam tempoh 24 jam lalu, menjadikan keseluruhan jangkitan meningkat kepada 2,142,924 kes setakat ini.

Ketua Pengarah Kesihatan, Dr Noor Hisham Abdullah berkata, Selangor kembali mencatatkan jumlah jangkitan harian tertinggi dengan 2,414 kes.

Ia diikuti Johor dengan 1,880 kes, Sarawak (1,712), Kelantan (1,573), Perak (1,490), Pulau Pinang (1,224), Sabah (1,199), Kedah (1,007), Terengganu (852), Pahang (688), Kuala Lumpur (338), Melaka (313), Negeri Sembilan (170), Perlis (97), Putrajaya (30) dan Labuan (3).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Patah Kaki Kenderaan Dipandu Bertembung Bas Ekspress Di Ranau

DUA CEDERA KENDERAAN BERTEMBUNG BAS EKSPRES

RANAU: Dua cedera termasuk seorang parah dalam kemalangan membabitkan sebuah bas ekspres dan kenderaan pacuan empat roda di Kampung Kinaratuan, Jalan Ranau – Telupid, dekat sini awal pagi tadi.

Dalam kejadian itu, pemandu Isuzu Trooper seorang lelaki berusia 43 tahun parah patah kaki manakala seorang penumpang bas ekspres lelaki berusia 20 tahun cedera dikaki kirinya.

Kedua-dua mangsa dihantar ke Hospital Ranau untuk rawatan lanjut.

Ketua Balai Bomba dan Penyelamat (BBP) Ranau, Penolong Penguasa Bomba Ridwan Mohd Taib berkata, sebaik menerima panggilan jam 3.40 pagi, sepasukan bomba bergegas ke lokasi dan mendapati kemalangan membabitkan sebuah bas ekspres dan kenderaan Isuzu Trooper.

“Seorang penumpang bas ekspres yang cedera dikaki kiri dihantar ke Hospital Ranau menggunakan ambulans.

“Pemandu Isuzu Trooper yang parah patah kaki diberi rawatan awal oleh pasukan EMRS sebelum dihantar ke hospital,” katanya menerusi kenyataan media, hari ini.

Menurutnya, penumpang bas ekspres yang lain seramai 35 orang selamat dan tidak mengalami sebarang kecederaan.

“Seterusnya pasukan bomba menbersihkan tumpuhan minyak akibat daripada kemalangan itu.

“Operasi menyelamat oleh pasukan bomba tamat jam 4.45 pagi,” katanya. -SabahNewsToday


Ronaldo Bilionair Pertama Atlet Bola Sepak

LONDON: Cristiano Ronaldo menjadi bilionair bola sepak pertama di dunia mengatasi Lionel Messi, namun seterunya itu dijangka mengikut jejak langkahnya, tahun hadapan.

Menurut Forbes, bintang Juventus itu muncul atlet ketiga yang meraih gelaran bilionair selepas Tiger Woods dan Floyd Mayweather Jr.

A post shared by Cristiano Ronaldo (@cristiano)

Ronaldo meraih 85 juta pound (RM457 juta) daripada gaji dan penajanya musim lalu, sekali gus membolehkan dia memegang gelaran bilionair.

Walaupun berdepan pemotongan gaji sebanyak 3.5 juta pound (RM18 juta) susulan coronavirus namun berdasarkan rekod sepanjang kariernya, dia sudah memperolehi gaji lebih 500 juta pound (RM2.6 billion).

Jumlah terbabit akan meningkat kepada 600 juta pound (RM3.2 billion) di penghujung kontraknya bersama Juventus selain 36 juta pound (RM194 juta) setahun untuk kontrak penajaan termasuk kontrak seumur hidup bersama Nike.

Dia juga memiliki syarikat sendiri, CR7 dan memperolehi 1 juta pound (RM5.39 juta) untuk setiap hantaran di Instagramnya.

Malah, dia turut meraih lebih 14 juta pound (RM75 juta) setahun daripada media sosial berbanding gajinya bersama Juventus. – Agensi


Gambar ‘tunggang’ penyu cetus kemarahan

GAMBAR kanak-kanak dipercayai pelancong ‘menunggang’ penyu dalam bot yang didakwa dirakam di Sabah mencetuskan kemarahan netizen yang mahu pihak berkuasa mengambil tindakan terhadap operator pelancongan terbabit.

Gambar dipercayai dirakam dalam bot pelancong menunjukkan seorang kanak-kanak memakai jaket keselamatan sambil duduk di atas penyu dan dikelilingi penumpang lain.

Ia tersebar dalam Facebook serta WhatsApp, namun tidak menyebut di mana dan bila insiden itu berlaku.

Pengarah Jabatan Hidupan Liar (JHL) Sabah, Augustine Tuuga berkata, pihaknya turut mendapat laporan mengenai gambar terbabit dan sedang melakukan siasatan lanjut.

“Saya sudah memeriksa dengan pasukan penguat kuasa di Semporna dan setakat ini, mereka tidak mendapat maklumat berhubung kejadian itu. Mungkin, ia gambar dikitar semula, namun saya sudah arahkan pasukan untuk untuk menyiasat,” katanya.

Sementara itu, Penolong Pengarah JHL, Dr Sen Nathan yang namanya ditandakan dalam gambar di Facebook berkata, tiada maklumat lanjut mengenai kejadian yang diberikan oleh pengadu.

Katanya, pihaknya perlu mengesahkan dulu tempat, masa dan pemilik bot sebelum tindakan diambil.

“Selepas itu, mereka (yang melakukan kesalahan) boleh didakwa kerana membahayakan nyawa spesies hidupan liar yang dilindungi sepenuhnya,” katanya. – Berita Harian


Teruskan Agenda MA63: Shafie

KUALA LUMPUR: Ahli Parlimen dari Sabah meminta kerajaan meneruskan pelaksanaan 21 perkara yang dikemukakan kerajaan Sarawak dan Sabah pada Mesyuarat Jawatankuasa Khas Kabinet Untuk Menyemak Pelaksanaan Perjanjian Malaysia (MA63).

Perkara itu dibangkitkan Datuk Seri Mohd Shafie Apdal (Warisan-Semporna) yang menyatakan bahawa ketika ini 17 daripada 21 perkara telah mendapat persetujuan bersama antara kerajaan persekutuan dan kerajaan negeri berkenaan.

“Kerajaan PH sudah luluskan 17 daripada 21 perkara. Yang tertinggal isu royalti minyak dan pembayaran tunai petroleum, mineral minyak dan medan minyak, Akta Laut Wilayah 2012 [Akta 750] dan hak negeri ke atas pelantar benua.

“Saya harap perkara ini dapat dijayakan. Kerajaan hari ini dapat teruskan kerana kita mahu membina negara. Jangan berbalah pasal agama dan kaum kerana tidak membawa faedah,” katanya semasa membahaskan usul menjunjung kasih titah Yang di-Pertuan Agong di Dewan Rakyat.

Antara 17 perkara yang telah dilaksanakan ialah tuntutan duti eksport balak dan hasil hutan di Sabah, pengedaran gas dan kuasa kawal selia elektrik dan gas di Sarawak dan Sabah, isu pertanian dan perhutanan, semakan semula pemberian khas, penurunan kuasa kepada Mahkamah Sabah dan Sarawak serta pelantikan Pesuruhjaya Kehakiman.

Shafie yang juga Ketua Menteri Sabah berkata MA63 merupakan suatu perjanjian yang dimartabatkan pemimpin terdahulu sebelum negara mencapai kemerdekaan merangkumi kepentingan rakyat secara keseluruhan.

“Ini merupakan suatu perkara penting bukan untuk rakyat Semenanjung atau rakyat di Sabah dan Sarawak, kerana itu merupakan intipati yang membolehkan kita membentuk Malaysia bukan untuk kepentingan Sabah dan Sarawak sahaja,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Rahimi ke New Zealand esok

IBU kepada mangsa tembakan rambang di New Zealand, Rahimi Ahmad, 39, dijangka berlepas ke negara berkenaan esok untuk melihat keadaan anaknya.

Rokiah Mohammad, 65, dijangka berlepas dari Lapangan Terbang Antarabangsa Pulau Pinang (LTABPP) bersama anak keduanya, Roshidi, 42.

Ahli Dewan Undangan Negeri (ADUN) Bayan Lepas, Azrul Mahathir Aziz berkata, pihaknya bersama Timbalan Menteri Luar, Datuk Marzuki Yahya dan ADUN Sungai Puyu, Phee Boon Poh menguruskan tiket penerbangan mereka.

Katanya, keputusan itu diambil selepas dia menghubungi isteri Rahimi, Norazila Wahid, 39, yang memaklumkan perkembangan terkini suaminya.

“Dalam panggilan kira-kira 7 malam itu, Norazila memaklumkan Rahimi baru selesai menjalani pembedahan bagi membuang peluru di bahagian perut.

“Bagaimanapun, pembedahan perlu dilakukan sekali lagi esok berikutan peluru terbabit terkena tulang belakang,” katanya yang ditemui di rumah keluarga Rahimi di Kampung Binjai, Bayan Lepas, hari ini.

Sementara itu, Rokiah bersyukur selepas mengetahui perkembangan terkini anak keduanya itu menerusi panggilan telefon yang dibuat Azrul kepada Norazila.

Katanya, kali terakhir dia mengetahui perkembangan Rahimi selepas kejadian itu kira-kira 2 petang, namun difahamkan ketika itu Rahimi masih belum ditemui selepas ditembak.

“Saya amat bersyukur dengan perkembangan mereka, anak menantu dan cucu semua selamat.

“Saya mohon kepada semua rakyat Malaysia supaya mendoakan kesihatan Rahimi dan mangsa yang terbabit dalam kejadian itu,” katanya.

Rahimi adalah antara tujuh rakyat Malaysia yang dikenal pasti terkena tembakan rambang di dua masjid di Christchurch, New Zealand, hari ini.

Rahimi tinggal di Christchurch lebih empat tahun lalu dan bekerja sebagai juruteknik di kilang susu di New Zealand, manakala isterinya pula menuntut di University of Canterbury. – Harian Metro


Polis Siasat Laporan Peserta Unduk Ngadau Dicabul

KOTA KINABALU: Siasatan menyeluruh akan dijalankan terhadap laporan peserta Unduk Ngadau yang didakwa dicabul salah seorang jawatankuasa penganjur pertandingan itu bulan lalu.

Pesuruhjaya Polis Sabah Datuk Hazani Ghazali berkata pihaknya akan meneliti laporan polis itu dan pengadu atau mangsa yang membuat laporan itu juga akan dipanggil untuk memberikan keterangan bagi membantu siasatan.

“Polis akan menjalankan siasatan secara telus dan terperinci sebelum mengambil apa-apa tindakan berkaitan kes ini.

“Siasatan juga tidak akan mengambil kira latar belakang sesiapa saja termasuk individu yang didakwa.

“Tidak kiralah siapa pun, undang-undang tetap akan dikuatkuasakan, sesiapapun tidak boleh melangkaui undang-undang, kita akan siasat,” katanya.

Tambahnya jika kes membabitkan gangguan seksual kes akan disiasat mengikut Seksyen 354 Kanun Keseksaan.

Beliau berkata hasil siasatan nanti akan diserahkan kepada pejabat peguam negara untuk tindakan selanjutnya.

Satu laporan polis bertarikh 21 Mei lalu tular di media sosial dan aplikasi WhatsApps berhubung laporan polis seorang peserta Unduk Ngadau yang mendakwa diraba salah seorang jawatankuasa penganjur. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Sembunyi’ di tengah laut

“Empat nelayan warga Indonesia itu didapati memukat di kawasan perairan kurang tiga batu nautika dari daratan terdekat.

“Aktiviti memukat di kawasan berkenaan adalah tidak dibenarkan dan ia akan merosakkan batu karang serta menjejaskan keseimbangan ekosistem alam,” katanya, hari ini.

Beliau berkata, kebanyakan bot terbabit dikesan melakukan aktiviti memukat ikan pada lewat malam dan awal pagi.

“Mereka juga biasanya akan bergelap supaya tidak dapat dikesan oleh pihak berkuasa selain mengelak penduduk setempat membuat aduan.

“Mereka mengambil mudah tentang keselamatan diri demi keuntungan segera,” katanya.

Sehubungan itu, dua bot bersama nelayan ditahan dan dibawa Jeti Awam Kudat serta diserahkan kepada Pegawai Penyiasat untuk proses dokumentasi dan siasatan lanjut.

“Kes disiasat dibawah Akta Perikanan 1985 kerana melanggar syarat sah lesen,” katanya.

Terdahulu, APMM menasihatkan majikan atau pemilik bot supaya sentiasa peka dengan aktiviti pekerja masing-masing.

“Pastikan tekong bot memahami serta mengetahui peraturan sedia ada sebelum diberikan tugas dan sentiasa patuh pada undang-undang yang ditetapkan.

“Komuniti maritim diharap dapat memberi kerjasama dengan pihak penguatkuasa dalam membanteras kegiatan jenayah atau perlanggaran undang-undang di Zon Maritim Malaysia,” katanya.

Tambahnya lagi, orang ramai diminta segera menghubungi talian kecemasan 999 atau Pusat Operasi Maritim Kudat di talian 088-610858 sekiranya berlaku sebarang kejadian jenayah atau kecemasan di kawasan masing-masing. – Harian Metro


Pemberian Khas RM125 Juta Kepada Sabah ‘Masih Terlalu Kecil’, Kata Kitingan

KOTA KINABALU: Sabah berhak mendapat lebih daripada pemberian khas RM125.6 juta yang dibayar kerajaan persekutuan, kata Timbalan Pengerusi Protem Gabungan Rakyat Sabah (GRS), Jeffrey Kitingan.

Walaupun bersetuju dengan jumlah baharu yang disifatkan peningkatan signifikan berbanding peruntukan terdahulu sebanyak RM26.7 juta, Kitingan bagaimanapun berkata, jumlah yang diterima Sabah itu masih terlalu kecil.

Katanya, jumlah pemberian baharu itu tidak sepatutnya dianggap gantian kepada pemberian khas kepada Sabah mengikut Perlembagaan, yang sepatutnya berjumlah 40% daripada hasil dikutip kerajaan persekutuan di Sabah.

“Ini hak kami di bawah Perlembagaan Persekutuan,” kata timbalan ketua menteri itu dalam kenyataan hari ini.

Beliau berkata, pemberian khas terbaharu itu, empat kali ganda lebih tinggi daripada bayaran RM26.7 juta, “tidak patut menjejaskan usaha kita menuntut hak yang termaktub dalam Perlembagaan”.

Semalam, Perdana Menteri, Ismail Sabri Yaakob mengumumkan Putrajaya akan meningkatkan pemberian tahunan untuk Sabah kepada RM125.6 juta tahun ini.

Beliau berkata, jumlah itu akan meningkat setiap tahun, mulai 2023 hingga 2026, mengikut kadar yang dipersetujui Putrajaya dan kerajaan Sabah.

Katanya, keputusan itu dibuat selepas kerajaan persekutuan dan kerajaan negeri mencapai konsensus berhubung semakan pemberian khas kepada Sabah.

Kitingan berkata, pemberian khas sebanyak RM26.7 juta itu tidak berubah selama 49 tahun, susulan kegagalan melakukan semakan seperti diperuntukkan dalam Perlembagaan.

Jika semakan dilakukan setiap lima tahun, katanya, Sabah boleh mendapat hampir RM900 juta sekarang, jika kenaikan tahunan sebanyak 7.5% yang diterima pakai dalam semakan pertama dilaksanakan.

Dalam pada itu, Ketua Menteri Sabah, Hajiji Noor yang juga pengerusi protem GRS, berkata kerajaan negeri tidak akan menghentikan usahanya untuk mendapatkan semula 40% hasil Sabah yang dikutip Putrajaya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Jadikan Covid-19 Alasan Lewat Laksana Projek – KM Sabah

KOTA KINABALU, 4 Mac  : Ketua Menteri Sabah Datuk Hajiji Noor mengingatkan semua ketua jabatan agar tidak menjadikan pandemik COVID-19 sebagai alasan melewatkan pelaksanaan projek di bawah Rancangan Malaysia Ke-12 (RMK12) di negeri itu.

Beliau berkata ketua jabatan perlu memastikan semua projek yang mendapat kelulusan belanjawan untuk Rolling Plan Kedua RMK12 dilaksanakan segera bagi membolehkan manfaatnya dapat dinikmati rakyat secepat mungkin.

Katanya kelewatan melaksanakan projek yang telah diluluskan akan meningkatkan kos pelaksanaan, merugikan rakyat dan kerajaan sekali gus menafikan hak rakyat terhadap manfaat yang sepatutnya mereka terima daripada projek itu.

“Semua projek hendaklah dilaksanakan segera khususnya projek yang berbentuk ‘touch points’. Semua agensi hendaklah cuba untuk memudahkan semua pelaksanaan projek yang telah diluluskan dan bukan sebaliknya”, katanya dalam kenyataan di sini hari ini.

Terdahulu beliau mempengerusikan Mesyuarat Majlis Tindakan Pembangunan Negeri (MTPNg) Sabah di Menara Kinabalu hari ini yang turut dihadiri Timbalan Ketua Menteri Datuk Dr Jeffrey Kitingan, Setiausaha Kerajaan Negeri Sabah Datuk Safar Untong dan Setiausaha Persekutuan Sabah Datuk Sarul Bahiyah Abu.

Hajiji berkata aktiviti ekonomi, pendidikan dan projek pembangunan perlu terus bergerak bagi memastikan Sabah serta rakyatnya terus maju.

“Justeru kita perlu gariskan pelan tindakan yang mantap, rencanakan strategi yang ampuh… yang memberikan impak tinggi bukan sahaja kepada organisasi tetapi kepada rakyat yang memerlukan,” tegasnya. – BERNAMA


Ganjaran RM50,000 Untuk Pemberi Maklumat Kes Bunuh Gajah Di Beluran

KOTA KINABALU: Rundingan Meja Bulat Minyak Sawit Lestari (RSPO) menawarkan ganjaran RM50,000 kepada pemberi maklumat kes pembunuhan gajah Pygmy Borneo yang bangkainya ditemui di Ladang Bimbingan (IOI), Beluran, Jumaat lalu.

Ketua Pegawai Eksekutifnya, Datuk Darrel Webber, mengutuk insiden terbaru pembunuhan haiwan itu, sekali gus merayu orang ramai yang ada maklumat agar tampil membantu usaha membanteras pemburuan haram hidupan liar di negeri ini.

Beliau menjelaskan, ganjaran itu yang akan diselaraskan melalui Jabatan Hidupan Liar Sabah (JHLS) ialah antara langkah diambil dalam inisiatif pemuliharaan gajah.

“Pembunuhan terbaru gajah ini adalah simptom kepada masalah lebih besar jika kita tidak masuk campur.

“Terbabit dalam kerja pemuliharaan di Sabah, saya tahu dua masalah utama gajah di negeri ini, iaitu jurang haiwan itu dengan laluannya yang banyak dipengaruhi oleh pembangunan. Ia menyumbang kepada konflik antara manusia dengan gajah.

“Kedua, peningkatan pemburuan gajah untuk mendapatkan gading,” katanya dalam satu kenyataan, di sini, hari ini.

Bulan lalu, seekor gajah Pygmy Borneo ditemui mati dengan 70 kesan tembakan dan gadingnya juga dipotong di Sungai Udin, Dumpas, Tawau.

Darrel menegaskan, pihaknya prihatin terhadap usaha menghentikan pemburuan haram hidupan liar dan berpendapat industri utama, khususnya sektor pelancongan serta kelapa sawit, perlu turut memainkan peranan dalam mengurus populasi gajah bagi mengelakkan insiden seumpama itu berulang.

“RSPO memahami bahawa mengimbangi keperluan antara spesies gajah dengan keperluan penduduk adalah masalah besar.

“Kita berharap inisiatif kerajaan negeri, industri dan masyarakat untuk menangani kelestarian sektor minyak sawit dapat menyumbang pendekatan menyeluruh dalam menguruskan populasi gajah di negeri ini.

“Antara inisiatif itu ialah mengenal pasti kawasan konservasi yang penting dan kita berharap koridor laluan gajah boleh disediakan,” katanya.- Berita Harian


Pusat Sepilok Jamin Kelangsungan Orang Utan

SANDAKAN, 9 April: Pusat Pemuliharaan Orang Utan Sepilok mengambil semua langkah perlu dalam usahanya untuk memastikan Orang Utan di situ diberi makan secukupnya dan sihat sepanjang tempoh pelaksanaan Perintah Kawalan Pergerakan (PKP).

Pasukan penjaganya, dikurangkan separuh sepanjang tempoh PKP daripada jumlah asal sebanyak  50, kekal komited menjalankan tugas  sukar itu bagi memastikan kesejahteraan dan keselamatan lebih 40 Orang Utan.

“Orang Utan berkenaan dijaga oleh pegawai veterinar dan penjaga yang berdedikasi di pusat ini. Jumlah staf telah dikurangkan, apa yang saya dapat katakan jumlah kerja masih sama.” kata  Sylvia Alsisto, pengurus pusat itu.

Di samping menjaga beruk besar itu, staf juga perlu memastikan semua haiwan itu tidak dijangkiti  COVID-19 ketika pandemik itu merebak ke seluruh dunia.

Sebagai langkah berjaga-jaga, pusat itu ditutup kepada pelawat sepanjang tempoh PKP.

Alsisto berkata pasukan yang bertugas semasa penutupan pusat itu dibahagikan kepada dua kumpulan dan bergilir menjalankan tugas harian, pada waktu siang dan malam, manakala setiap daripada dua pegawai veterinar  di pusat itu bekerja secara giliran hari.

Beliau berkata Orang Utan adalah omnivor dan diberi makan lebih 300 spesies tumbuhan, buah-buahan hutan, kulit kayu dan serangga.

Di Sepilok, bagaimanapun, haiwan itu diberikan makanan terdiri daripada pelbagai jenis buah-buahan dan sayur-sayuran tempatan.

“Kami mempunyai bekalan makanan mencukupi untuk Orang Utan, kecuali buah-buahan tempatan seperti betik dan jambu batu kerana bekalan kami dibawa dari sejauh Lahad Datu dan terdapat sekatan perjalanan antara daerah semasa PKP.

“Namun, kami masih dapat mencari sumber atau mendapatkan makanan daripada pembekal di Sandakan, dan Sepilok sudah membuat tempahan tiga bulan lebih awal bagi bekalan susu,” katanya.

Alsisto berkata Orang Utan diberikan makanan berkualiti, vitamin dan suplemen dan menjalani pemeriksaan kesihatan berkala dan ujian darah turut dilakukan bagi memastikan ia berada dalam keadaan sihat.

Beliau berkata pusat itu amat mementingkan aspek kebersihan, yang telah diamalkan malah sebelum PKP dikuatkuasakan, memperuntukkan bajet besar bagi  membeli pembasmi kuman berkualiti untuk proses sanitasi termasuk cecair pembasmi kuman untuk mencuci tangan.

“Sepilok mula melaksanakan penggunaan alat pelindung diri (PPE) pada 2012, iaitu kami memastikan  kaki pelawat dan tayar (kenderaan) dibersihkan serta cecair pembasmi kuman untuk pelawat mencuci tangan mereka sebelum masuk ke pusat ini.

“Semua staf, pelatih, sukarelawan, kontraktor, kru filem dan jurugambar perlu mengemukakan status kesihatan untuk  menjalankan kerja kami di pusat ini,” katanya.

Sebaik sahaja berlakunya pandemik COVID-19, Alsisto berkata pusat itu segera mengambil inisiatif menjalankan sanitasi di semua fasiliti pelancongnya dan mula memberikan penutup mulut dan hidung kepada pelawat.

“Berhubung PPE, adalah penting untuk menekankan bagaimana Sepilok amat mengutamakan kebajikan Orang Utan dan pada masa yang sama memastikan eko-pelancongan terus berkembang maju.

“Saya harap ini memberi penjelasan kepada pihak yang mengkritik kami tentang cara kami melaksanakan tugas kami di pusat  ini, untuk menunjukkan bahawa kami amat mengutamakan kebajikan Orang Utan kerana haiwan ini adalah duta kami bagi pemuliharaan,” tegas beliau.

Sementara itu, Pengasas dan Pengerusi Orangutan Appeal UK (OAUK) Datuk Susan Sheward memuji staf di Pusat Pemuliharaan Orang Utan Sepilok atas dedikasi mereka dalam memberikan penjagaan terbaik terhadap Orang Utan di pusat itu, khususnya yang yatim piatu, pada waktu sukar ini.

Beliau berkata seorang penyelia daripada OAUK ditempatkan di pusat itu untuk membantu staf di situ memastikan kehidupan berjalan seperti biasa bagi Orang Utan.

“Kami akan lakukan apa yang kami mampu untuk memastikan anak Orang Utan yang yatim piatu dapat meneruskan pembelajaran dan pemulihan dan menerima penjagaan yang terbaik,” katanya.

Pusat itu dimiliki dan dikendalikan kerajaan negeri Sabah menerusi Jabatan Hidupan Liar Sabah yang menerima peruntukan kewangan secara berterusan.

Ia turut menerima dana tambahan daripada bayaran masuk ke pusat itu dan pertubuhan bukan kerajaan seperti OAUK untuk menambah baik peralatan dan kemudahan di pusat itu.

Pusat itu juga memperuntukkan sebahagian daripada RM15 juta peruntukan tahun ini yang menurut Pengarah Jabatan Hidupan Liar Sabah Augustine Tuuga, bagi membantu kerajaan negeri melaksanakan Pelan Tindakan Orang Utan Sabah 2020-2030, yang merangkumi kajian mengenai populasi Orang Utan, penguatkuasaan dan pelbagai program kesedaran.

Ancaman utama bagi  Orang Utan, yang diisytiharkan sebagai spesies terancam pada tahap kritikal, adalah penebangan hutan.


Agong Tak Perlu Temui Semua Ahli Parlimen Untuk Lantik Perdana Menteri Baharu

KUALA LUMPUR: Yang di-Pertuan Agong boleh melantik mana-mana Ahli Dewan Rakyat yang pada hemat baginda mempunyai sokongan majoriti, tanpa perlu menemui kesemuanya secara peribadi bagi mengetahui calon Perdana Menteri yang menjadi pilihan masing-masing.

Perkara itu termaktub dalam Perkara 43(2)(a) Perlembagaan Persekutuan, yang mana baginda mempunyai kuasa prerogatif bagi menentukan kaedah pemilihan bagi lantikan jawatan itu, selagi syarat dalam peruntukan berkenaan dipenuhi.

Pakar Perlembagaan, Datuk Dr Wan Ahmad Fauzi Wan Husain, berkata Yang di-Pertuan Agong boleh menggunakan kebijaksanaan dan budi bicara baginda dalam proses untuk membuat lantikan itu, selagi kaedah yang ditentukan baginda tidak dibataskan dalam Perlembagaan.

“Baginda boleh memilih mana-mana ahli Dewan Rakyat yang pada hemat baginda mungkin boleh mendapat majoriti. Undi majoriti itu pula hanya perlu dibuktikan selepas lantikan sebagai Perdana Menteri, bukan sebelumnya.

“Bagaimana cara untuk baginda menentukannya, itu terserah kepada kebijaksanaan baginda kerana kuasa baginda di bawah perlembagaan luas selagi tidak dibataskan, tidak terhad seperti pelaksana fungsi kuasa eksekutif baginda, iaitu Perdana Menteri, ahli Kabinet dan lain-lain penjawat.

“Mungkin Yang di-Pertuan Agong boleh memanggil setiap Ahli Dewan Rakyat untuk bertanya mengenai sokongan mereka seperti yang berlaku sebelum ini, tapi itu juga tidak menjadi satu syarat buat baginda sebenarnya.

“Mungkin juga baginda boleh menemuramah calon bagi mengetahui perancangan calon itu jika dipilih sebagai Perdana Menteri, bagaimana beliau akan mengemudi negara sehingga Pilihan Raya Umum (PRU) atau dasarnya yang boleh mengukuhkan kedudukan kerajaan selepas ini.

“Apa yang penting, Yang di-Pertuan Agong akan bertindak berdasarkan kebijaksanaan baginda, terutama dalam situasi yang sedang dihadapi rakyat dan negara ketika ini,” katanya kepada BH, hari ini.

Wan Ahmad Fauzi mengulas sama ada pelantikan Perdana Menteri baharu oleh Yang di-Pertuan Agong memerlukan sokongan majoriti daripada Ahli Dewan Rakyat sebagai syarat, susulan kemelut politik yang melanda negara ketika ini.

Muhyiddin dijangka akan menghadap Yang di-Pertuan Agong, Al-Sultan Abdullah Ri’ayatuddin Mustafa Billah Shah esok, dipercayai berhubung kedudukannya sebagai Perdana Menteri, selepas dipercayai hilang sokongan majoriti Ahli Dewan Rakyat.

Ketika kemelut politik susulan peletakan jawatan Tun Dr Mahathir Mohamad sebagai Perdana Menteri pada Februari tahun lalu, semua Ahli Dewan Rakyat kecuali Dr Mahathir yang ketika itu dilantik sebagai Perdana Menteri interim dipanggil untuk menghadap Al-Sultan Abdullah di Istana Negara.

Semua Ahli Dewan Rakyat itu dititah untuk menzahirkan calon Perdana Menteri pilihan mereka kepada Al-Sultan Abdullah dalam sesi temubual secara peribadi.

Menjelaskan sama ada keabsahan Perdana Menteri baharu itu kelak perlu dibuktikan melalui undi percaya di Dewan Rakyat, Wan Ahmad Fauzi berkata, ia juga boleh dilakukan tapi bukan satu keperluan.

“Semua itu boleh dilihat melalui proses selepas itu, contohnya melalui sokongan kepada belanjawan di Dewan Rakyat. Sebelum ini pun, Tan Sri Muhyiddin juga tidak membawa sebarang usul undi percaya bagi membuktikan sokongan kepadanya selepas dilantik sebagai Perdana Menteri.

“Bagi langkah seterusnya, terserah kepada Perdana Menteri untuk mencorak Kabinetnya atau membuat kerjasama politik yang difikirkan boleh menjamin kestabilan sekurang-kurangnya sehingga PRU, seperti mahu membentuk kerajaan perpaduan atau apa saja,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


307 Kematian Akibat Covid-19 Di Sabah Setakat Ini

KOTA KINABALU: Sebanyak 307 kes kematian disebabkan Covid-19 secara keseluruhan direkodkan di Sabah, setakat ini.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun berkata majoriti kematian dilaporkan dari wad unit rawatan rapi (ICU).

“Daripada jumlah ini, 131 kematian dilaporkan daripada wad ICU, 54 daripadanya di wad pengasingan atau unit kecemasan, manakala selebihnya 122 adalah kematian di luar hospital.

“Kategori umur kematian di bawah umur 20 tahun mencatatkan seramai tujuh orang, 46 orang untuk kategori umur 21 sehingga 50 tahun dan 66 orang untuk kategori umur 51 sehingga 60 tahun.

“Selain itu, seramai 94 orang untuk kategori umur 61 sehingga 70 tahun, 56 orang untuk kategori 71 sehingga 80 tahun, 32 orang untuk kategori umur 81 sehingga 90 tahun, manakala seramai enam orang bagi kategori umur melebihi 91 tahun.

“Kebanyakan daripada mereka yang terkesan teruk daripada jangkitan Covid-19 mempunyai sejarah penyakit kronik seperti masalah jantung, diabetes, paru-paru kronik dan penyakit buah pinggang,” katanya.

Beliau berkata demikian dalam sidang media secara maya mengenai perkembangan Covid-19.

Semalam, Sabah mencatatkan jumlah kes positif baharu COVID-19 sebanyak 453 kes, menjadikan jumlah kumulatif sebanyak 45,862 kes.

Sebanyak tiga kes kematian direkodkan iaitu masing-masing di Kinabatangan, Sandakan dan Lahad Datu. – HMetro


Cadangan Had 2 Penggal Jawatan KM Sabah Akan Diteliti – Hajiji

TUARAN: Ketua Menteri Hajiji Noor berkata, cadangan mengehadkan jawatan Ketua Menteri kepada dua penggal akan dibawa ke mesyuarat Gabungan Rakyat Sabah (GRS) untuk diteliti secara terperinci.

Katanya, usul itu boleh dilaksanakan jika semua pihak, khasnya rakan parti dalam GRS bersetuju dengannya.

“Usul ini kita akan bawa dalam mesyuarat GRS dan jika dipersetujui, kita akan bawa kepada kerajaan untuk dipertimbangkan.

“Perkara ini membabitkan pindaan perlembagaan negeri, jadi ia perlu diteliti secara terperinci oleh semua pihak, termasuk rakan parti dalam GRS.

“Selepas itu, barulah kita boleh meneruskan proses sewajarnya berhubung cadangan ini,” katanya selepas merasmikan persidangan Bersatu Bahagian Tuaran, di sini.

Usul itu dibentang dan diluluskan Bersatu Bahagian Tuaran, yang turut diluluskan Bersatu Bahagian Kudat, Penampang, Papar, Kimanis, Tenom, Pensiangan, Ranau, Sandakan, Libaran, Batu Sapi dan Tawau semalam.

Mengenai cadangan mendaftarkan GRS menjadi gabungan politik rasmi, Hajiji berkata, ia adalah cadangan baik dan boleh dipertimbangkan untuk dilaksanakan, tetapi perlu dibincangkan bersama pimpinan GRS.

“Ia adalah satu cadangan yang perlu diteliti dengan baik kerana kerajaan negeri didokong kerajaan GRS. Apa sahaja yang baik untuk politik Sabah dan GRS, kita akan teliti dengan sebaiknya.”

Ketua Badan Pimpinan Bersatu Sabah itu yang juga Pengerusi GRS, turut menyambut baik maklum balas Ketua Umno Sabah, Bung Moktar Radin semalam yang menyuarakan kesediaan membincangkan cadangan mendaftarkan GRS.

“Ini satu perkembangan yang baik kerana Umno telah beri komen perkara ini, sebab itu saya sebut cadangan ini perlu dibawa dalam mesyuarat GRS, kalau ia baik untuk GRS, kenapa tidak kita lakukan?”

Cadangan itu disuarakan ADUN Usukan, Salleh Said Keruak baru-baru ini untuk mengukuhkan GRS dan mengelakkan perpecahan berikutan pertembungan Perikatan Nasional dan Barisan Nasional di Semenanjung yang dibimbangi memberi kesan kepada kestabilan politik Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


17 Rumah Musnah Terbakar Di Kampung Dumpil

PENAMPANG: Selang beberapa jam selepas kebakaran memusnahkan 33 rumah keseluruhan di Kampung Sundang Laut Sandakan dan Kampung Sri Pandan Putatan, penduduk sekali lagi diuji apabila 17 rumah musnah dalam kejadian sama di Kampung Dumpil Jalan Lok Kawi Lama di sini jam 10 malam tadi.

Ketua Balai Bomba dan Penyelamat (BBP) Penampang Zainal@ John Radsung berkata pihaknya menerima panggilan kecemasan jam 10.19 malam dan menggegaskan 30 pasukan ke lokasi sejauh 14 kilometer.

“Sebaik tiba pasukan bomba dari BBP Penampang dengan bantuan BBP Kota Kinabalu melakukan pemadaman dengan teknik ‘Offensive Firefighting’ dan berjaya mengawal kebakaran tersebut daripada merebak di kawasan berhampiran.

“Tindakan pantas pasukan bomba mengawal kebakaran dalam tempoh 30 minit itu berjaya menyelamatkan puluhan rumah berhampiran daripada turut terbakar,” katanya.

Beliau berkata sejumlah 17 struktur rumah jenis tidak kekal dengan anggaran keluasan sebanyak 300X200 kaki persegi musnah dalam kejadian ini bagaimanapun tiada kecederaan serta kemalangan jiwa direkodkan.

“Punca dan anggaran kerugian masih dalam siasatan Bahagian Penyiasatan Kebakaran Jabatan Bomba dan Penyelamat Negeri Sabah dan operasi keseluruhan ditamatkan jam 12.33 pagi,” katanya. – Utusan Borneo


Lima lelaki ditahan masuk perairan Lahad Datu secara haram

LAHAD DATU, 30 Sept – Lima lelaki yang cuba memasuki negara ini secara haram menerusi perairan Tanjung Labian dekat sini ditahan semalam.

Ketua Polis Daerah Lahad Datu ACP Nasri Mansor berkata, kesemua mereka ditahan selepas sepasukan anggota Pasukan Polis Marin (PPM) yang sedang menjalankan Operasi Gelora terserempak dengan sebuah bot laju dari arah perairan Filipina menuju ke perairan Tanjung Labian pada jam 6.05 petang.

“Menyedari kehadiran pasukan keselamatan, bot berkenaan cuba melarikan diri dengan berpatah balik ke arah perairan Filipina namun berjaya ditahan oleh pasukan keselamatan selepas 15 minit.

“Pemeriksaan ke atas bot mendapati juragan dan empat penumpang berumur 35 hingga 53 tahun itu tidak memiliki sebarang dokumen pengenalan diri yang sah,” katanya dalam kenyataan di sini, hari ini.

Katanya turut dirampas sebuah bot laju bersama satu unit enjin sangkut dan wang tunai Filipina bernilai 20 peso.

Beliau berkata kesemua suspek kini direman mengikut prosedur SOSMA dan kes disiasat mengikut Seksyen 26 Antipemerdagangan Orang Dan Antipenyeludupan Migran.


(VIDEO) Monyet mengamuk bunuh lelaki, cederakan 9 yang lain

NEW DELHI: Lelaki berusia 60 tahun maut manakala sembilan lagi cedera apabila seekor monyet mencetuskan huru hara sejak sembilan hari lalu dalam kejadian di Badnawar, tengah India.

Daily Mail melaporkan, lelaki terbabit, Nathuram mati akibat cedera parah digigit haiwan liar.

Kejadian itu mencetuskan kemarahan penduduk tempatan yang melakukan protes kelmarin sambil membaringkan mayat mangsa di atas jalan.

Anggota penyelamat yang mencari haiwan itu selama tiga jam bagaimanapun berjaya menangkapnya.

Kejadian dilaporkan berlaku beberapa hari selepas satu video viral menunjukkan seekor monyet mengganggu seorang kakitangan bank sambil duduk di atas badan lelaki terbabit di Nirman Vihar, New Delhi.

Tindakan haiwan berkenaan menyebabkan mangsa ketakutan dan hanya kaku di tempat duduknya. – Agensi


COVID-19: 1,594 Kes Baharu, 3 Kematian Dicatatkan Hari Ini

PUTRAJAYA: Kes positif jangkitan baharu Covid-19 di negara ini mencatatkan sebanyak 1,594 kes sekaligus menjadikan jumlah kes positif Covid-19 di Malaysia adalah sebanyak 106,690 kes setakat Isnin (28 Disember 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah, oleh itu jumlah kes aktif dengan kebolehjangkitan Covid-19 adalah sebanyak 20,643 kes.

Daripada 1,594 kes baharu pada hari ini, terdapat tiga (3) kes import yang mendapat jangkitan di luar negara dan selebihnya merupakan penularan tempatan.

Negeri Selangor melaporkan kes harian baharu tertinggi iaitu sebanyak 667 kes dicatatkan, diikuti Wilayah Persekutuan Kuala Lumpur 164 kes, Johor 161 kes dan lain-lain.Pesakit yang sembuh pada hari ini adalah sebanyak 1,181 kes sekaligus menjadikan jumlah keseluruhan pesakit Covid-19 yang pulih sepenuhnya adalah seramai 85,592 kes.

Sehingga kini, terdapat 116 kes positif Covid-19 yang sedang dirawat di Unit Rawatan Rapi (ICU), di mana 53 kes memerlukan bantuan pernafasan.

Manakala, terdapat pertambahan tiga (3) kes kematian sekaligus menjadikan jumlah kematian Covid-19 di negara ini meningkat kepada 455 kes.


(VIDEO) Bakar 3 Anak Hidup-Hidup Dalam Kereta

Brisbane: Mengejutkan apabila pemain ragbi mencurah petrol dan menyalakan api di dalam sebuah kenderaan utiliti sukan (SUV) menyebabkan dia dan tiga anaknya maut.

Dalam kejadian itu, mangsa, Rowan Baxter yang juga bekas pemain ragbi profesional untuk pasukan New Zealand Warriors, membakar kenderaan yang dinaiki bersama tiga anaknya iaitu Laianah, Aaliyah dan Trey.

Seorang lagi mangsa dipercayai isterinya Hannah terselamat selepas sempat keluar dari SUV berkenaan.

Saksi kejadian menyatakan wanita itu dilihat menjerit: “Dia mencurahkan petrol ke atas badan saya.”

Ia diikuti empat letupan sebelum SUV itu terbakar.

Hannah yang parah dikejarkan ke hospital berhampiran.

Courier Mail melaporkan bahawa pasangan itu kini dalam proses mendapatkan hak penjagaan tiga anak mereka.

Sementara itu, Daily Mail Australia melaporkan seorang rakan mangsa memberitahu bahawa Baxter mengalami kemurungan selepas berpisah dengan isterinya.

Menurutnya, perpisahan itu menyebabkan Baxter menjadi tidak waras. – Agensi